***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2017 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

2017 թվականի առաջին եռամսյակի տվյալների ամփոփումը ցույց տվեց, որ տնտեսության զարգացումն ընթանում է նախորդ տարվա համեմատ ավելի արագ տեմպերով` պայմանավորված հիմնականում ծառայությունների և արդյունաբերության աճերով:

Տարեսկզբից արտաքին հատվածը բնութագրող ցուցանիշների բարելավումը շարունակվել է. գրանցվել են արտաքին ապրանքաշրջանառության և արտահանման բարձր աճի տեմպեր: 2017 թվականի առաջին եռամսյակի ընթացքում պահպանվել է գնանկումային միջավայրը: Պետական բյուջեի ընդհանուր եկամուտներն աճել են 7.9%-ով, իսկ ծախսերը` 2.1%-ով: Հարկաբյուջետային քաղաքականությունը 2017 թվականի առաջին եռամսյակի արդյունքներով ամբողջական պահանջարկի վրա ունեցել է զսպող ազդեցություն:

***Համախառն առաջարկ***

2017 թվականի հունվար-մարտին տնտեսական ակտիվությունն արագացել է նախորդ տարվա նույն ժամանակահատվածի համեմատությամբ: Նախորդ տարվա նույն ժամանակահատվածի նկատմամբ գրանցվել է տնտեսական ակտիվության իրական արտահայտությամբ 6.6% աճ, որը գերազանցում է նախորդ տարվա ցուցանիշը 0.5 տոկոսային կետով: Տնտեսական ակտիվությանը դրական նպաստում են ունեցել ծառայությունների (5.5 տոկոսային կետ) և արդյունաբերության (2.8 տոկոսային կետ) ճյուղերի աճերը: Շինարարության և գյուղատնտեսության ազդեցությունը տնտեսական ակտիվության վրա եղել է բացասական` համապատասխանաբար 1.1 և 0.3 տոկոսային կետով:

**Գծապատկեր 1.** 2016-2017 թվականների հունվար-մարտ ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ

**Արդյունաբերություն[[1]](#footnote-1):** 2017 թվականի հունվար-մարտին արդյունաբերության ճյուղում երկնիշ աճ է գրանցվել: Արդյունաբերական արտադրանքի թողարկման ծավալն աճել է 16.2%-ով, ինչը հիմնականում պայմանավորված է եղել մշակող արդյունաբերության 21.4% աճով: Մշակող արդյունաբերության աճին հիմնականում նպաստել են հիմնային մետաղների, խմիչքների, ոսկերչական արտադրատեսակների և սննդամթերքի արտադրության համապատասխանաբար 32.3%, 43.6%, 170% և 8.2% աճերը: Մշակող արդյունաբերության աճը տեղի է ունեցել հիմնականում արտաքին պահանջարկի հաշվին: Արդյունաբերության աճին նշանակալի նպաստում է ունեցել նաև հանքագործական արդյունաբերության և բացահանքերի շահագործման 13.8% աճը, ինչն իր հերթին պայմանավորված է եղել հիմնականում մետաղական հանքաքարի արդյունահանման 13.6% աճով:

«Էլեկտրաէներգիայի, գազի, գոլորշու և լավորակ օդի մատակարարում» և «Ջրամատակարարում, կոյուղի, թափոնների կառավարում և վերմշակում» ենթաճյուղերը արդյունաբերության աճին դրականորեն են նպաստել` աճելով համապատասխանաբար 6.9%-ով և 8.8%-ով: «Էլեկտրաէներգիայի, գազի, գոլորշու և լավորակ օդի մատակարարում» ճյուղի աճը հիմնականում պայմանավորված է եղել «գազի արտադրություն, գազակերպ վառելիքի բաշխում գազամատակարարման համակարգի միջոցով» ենթաճյուղի աճով (26.1%): Էլեկտրաէներգիայի արտադրության աճը հիմնականում ապահովվել է ՋԷԿ-երի կողմից արտադրության ծավալի 38.4% աճի հաշվին, իսկ ՀԷԿ-երի կողմից արտադրված էլեկտրաէներգիան նվազել է 12.7%-ով:

**Գյուղատնտեսություն:** 2017 թվականի հունվար-մարտին գյուղատնտեսության համախառն արտադրանքը նվազել է նախորդ տարվա նույն ժամանակահատվածի նկատմամբ: Գյուղատնտեսության համախառն արտադրանքի 1.6% նվազումը հիմնականում պայմանավորված է եղել բուսաբուծության 44.8% նվազմամբ: Անասնաբուծության աճը (1.3%) հակազդել է գյուղատնտեսության համախառն արտադրանքի նվազմանը: Անասնաբուծության աճը պայմանավորված է եղել մսի և կաթի համապատասխանաբար 3.3% և 0.9% աճերով: Գյուղատնտեսության նվազումն ուղեկցվել է ոլորտում կապիտալ ներդրումների[[2]](#footnote-2) 44.5% նվազմամբ:

**Շինարարություն:** 2017 թվականի հունվար-մարտին շինարարության ճյուղի նվազման միտումները շարունակվել են: Ճյուղում գրանցվել է 13.6% նվազում, ինչը, ըստ ֆինանսավորման աղբյուրների, պայմանավորված է եղել հիմնականում միջազգային վարկերի (հատկապես Ասիական զարգացման բանկի կողմից տրամադրված) հաշվին իրականացված շինարարության ծավալների նվազմամբ (65.6%): Համեմատաբար մեծ է եղել նաև պետական բյուջեի միջոցների հաշվին իրականացված շինարարության ծավալների նվազման (26.6%) ազդեցությունը: Շինարարության նվազմանը հիմնականում հակազդել է կազմակերպությունների միջոցներով ֆինանսավորվող շինարարության աճը (21.3%):

Ըստ տնտեսական գործունեության տեսակների` շինարարության նվազումը հիմնականում պայմանավորված է եղել տրանսպորտի ոլորտում իրականացված շինարարության նվազմամբ (62.4%): Շինարարությունը նվազել է նաև «առողջապահություն և բնակչության սոցիալական սպասարկում», «մշակող արդյունաբերություն», ինչպես նաև «պետական կառավարում և պաշտպանություն, պարտադիր սոցիալական ապահովություն» ոլորտներում՝ համապատասխանաբար 87.7%-ով, 72.3%-ով և 85.6%-ով: Շինարարության նվազմանը հիմնականում հակազդել է անշարժ գույքի հետ կապված գործունեության ոլորտում իրականացված շինարարության աճը (86.9%): Շինարարության նվազումն ուղեկցվել է նաև շինարարության ոլորտում վարկավորման ծավալների նվազմամբ:

**Ծառայություններ և առևտուր:** 2017 թվականի հունվար-մարտին ծառայություններն ու առևտուրն աճել են: Ծառայություններն աճել են 10%-ով, ինչը հիմնականում պայմանավորված է եղել «ֆինանսական և ապահովագրական գործունեություն» և «մշակույթ, զվարճություններ և հանգիստ» ոլորտների աճով (համապատասխանաբար` 17.3%-ով և 10.7%-ով): Ծառայությունների աճին էապես նպաստել են նաև «տրանսպորտ», «տեղեկատվություն և կապ», ինչպես նաև «կացություն և հանրային սննդի կազմակերպում» ոլորտների համապատասխանաբար 9.3%, 5.3% և 19.6% աճերը: Ծառայությունների աճն ուղեկցվել է այդ ոլորտում վարկավորման ծավալների աճով:

Առևտրի շրջանառությունը նախորդ տարվա նույն ժամանակաշրջանի նկատմամբ աճել է 11.3%‑ով, ինչը հիմնականում պայմանավորված է եղել մեծածախ առևտրի աճով (17%): Առևտրի շրջանառության աճին նշանակալի նպաստում են ունեցել նաև մանրածախ առևտրի և ավտոմեքենաների առևտրի աճերը (համապատասխանաբար` 5.1% և 54.3%): Ընդ որում՝ մանրածախ առևտրի աճը հիմնականում պայմանանավորված է եղել խանութների առևտրաշրջանառության աճով (7.1%): Առևտրի աճն ուղեկցվել է տնօրինվող եկամտի աճով:

**Տրանսպորտ և կապ:** 2017 թվականի հունվար-մարտին ընդհանուր օգտագործման տրանսպորտով բեռնափոխադրումների ծավալն՝ աճել, իսկ ուղևորափոխադրումների ծավալը նվազել է:

Ընդհանուր օգտագործման տրանսպորտով բեռնափոխադրումների ծավալն աճել է 88.9%-ով, ինչը պայմանավորված է եղել հիմնականում ավտոմոբիլային տրանսպորտի 2.3 անգամ աճով՝ հիմնականում ներհանրապետական փոխադրումների 2.5 անգամ աճի հաշվին: Բեռնափոխադրումների աճին նշանակալի նպաստում է ունեցել նաև մայրուղային խողովակաշարային տրանսպորտով բեռնափոխադրումների աճը (28.5%): Բեռնափոխադրումների աճին չնչին հակազդել է միայն երկաթուղային տրանսպորտով բեռնափոխադրումների նվազումը` հիմնականում ներհանրապետական փոխադրումների նվազման հաշվին:

Ընդհանուր օգտագործման տրանսպորտով ուղևորափոխադրումների ծավալը նվազել է 6.1%‑ով, ինչը պայմանավորված է եղել հիմնականում ավտոմոբիլային տրանսպորտով ուղևորափոխադրումների 6.6% նվազմամբ: Ուղևորափոխադրումների նվազմանը չնչին հակազդել է օդային տրանսպորտով ուղևորափոխադրումների աճը (23.6%):

Կապի ծառայությունները նախորդ տարվա նույն ժամանակահատվածի համեմատությամբ նվազել են: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 7.9%-ով, ինչը հիմնականում պայմանավորված է հեռահաղորդակցման ծառայությունների 9.1%-ով կրճատմամբ, որը հիմնականում բջջային և լարային հեռախոսային հեռահաղորդակցման ծառայությունների համապատասխանաբար 24.1% և 22.3% նվազման արդյունք է:

**Գներ և սակագներ:** 2017 թվականի առաջին եռամսյակի ընթացքում դեռևս պահպանվել է գնանկումային միջավայրը: Միջին գնանկումը կազմել է 0.3%, որին սպառման ապրանքների գները նպաստել են աճի ուղղությամբ (0.8%), իսկ ծառայությունների սակագները (2.5%)` նվազման ուղղությամբ: Սպառման ապրանքներից «Սննդամթերք և ոչ ալկոհոլային խմիչքներ» և «Ալկոհոլային խմիչք, ծխախոտային արտադրատեսակներ» խմբերում արձանագրվել է գնաճ՝ համապատասխանաբար 2.8% և 1.7%, իսկ «Ոչ պարենային ապրանքներ» խմբում՝ 2.5% գնանկում:

**Գծապատկեր 2.** Միջին գնաճին նպաստումները 2016-2017թթ. մարտ ամիսներին

(խոշոր ապրանքախմբերով), տոկոսային կետ

**Աշխատանքի շուկա:** 2017 թվականի հունվար-մարտ ամիսներին պաշտոնապես գրանցված գործազուրկների միջին ամսական թվաքանակը նախորդ տարվա նույն ժամանակահատվածի նկատմամբ աճել է 2.7%-ով՝ կազմելով 80709 մարդ:

2017 հունվար-մարտ ամիսներին միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 1.2%-ով` կազմելով 183643 դրամ[[3]](#footnote-3): Միջին ամսական անվանական աշխատավարձը պետական հատվածում նվազել է 1.2%-ով` կազմելով՝ 155125 դրամ, իսկ ոչ պետականում աճել է 1.9%-ով՝ կազմելով 219613 դրամ: Իրական աշխատավարձը 2016 թվականի նույն ժամանակահատվածի համեմատ աճել է 1.5%-ով:

***Համախառն պահանջարկ****[[4]](#footnote-4)*

2017 թվականի առաջին եռամսյակում տնտեսական աճն ուղեկցվել է և՛ արտաքին, և՛ ներքին պահանջարկի աճով:

**Սպառում:** 2017 թվականի առաջին եռամսյակում վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ աճել է 2.2%-ով: Ընդ որում, տնօրինվող եկամտի աճի պայմաններում մասնավոր սպառումն աճել է 4%-ով՝ նպաստելով վերջնական սպառման աճին: Պետական սպառումը նույն ժամանակահատվածում նախորդ տարվա համեմատ նվազել է 7.7%-ով:

**Ներդրումներ:** 2017 թվականի առաջին եռամսյակում կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ աճել են շուրջ 2.7%‑ով` պայմանավորված պետական ներդրումների շուրջ աճով և մասնավոր ներդրումների վերականգնմամբ: Ներդրումներին դրականորեն է նպաստել անշարժ գույքի հետ կապված գործունեության և հանքագործության ոլորտներում կատարված ներդրումների աճը, բացասաբար է ազդել տրանսպորտի և մշակող արդյունաբերության ճյուղերում կատարված ներդրումների նվազումը[[5]](#footnote-5):

**Զուտ արտահանում:** 2017 թվականի առաջին եռամսյակում ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ աճել են 12.9%-ով, ինչն պայմանավորված է արտաքին պահանջարկի բարելավմամբ: Ապրանքների և ծառայությունների ներմուծումն իրական արտահայտությամբ աճել է 19.2%-ով, ինչը պայմանավորված է եղել տնտեսության աշխուժացմամբ և տնօրինվող եկամտի ծավալների աճով:

***Արտաքին հատված***

**Արտաքին առևտուր (դոլարային արտահայտությամբ)[[6]](#footnote-6):** 2017 թվականի առաջին եռամսյակի ընթացքում արտաքին հատվածը բնութագրող ցուցանիշների բարելավումը շարունակվել է. պահպանվել են ապրանքաշրջանառության և արտահանման բարձր աճի տեմպերը, ինչը հիմնականում պայմանավորված է եղել գործընկեր երկրների տնտեսական ակտիվության աճի արդյունքում արտաքին պահանջարկի որոշակի վերականգնմամբ, ինչպես նաև տնօրինվող եկամտի աճի արդյունքում ներքին պահանջարկի աճով:

Արտաքին ապրանքաշրջանառությունը 2017 թվականի առաջին երեք ամիսներին կազմել է 1246.8 մլն ԱՄՆ դոլար` նախորդ տարվա համեմատ աճելով 17.4%-ով: Հաշվետու ժամանակահատվածում արձանագրվել է դոլարային արտահայտությամբ և´ արտահանման, և´ ներմուծման երկնիշ աճ. արտահանումն աճել է 16.5%-ով` կազմելով 443.1 մլն ԱՄՆ դոլար, իսկ ներմուծումը` 17.9%-ով և կազմել 803.7 մլն ԱՄՆ դոլար:

Ներմուծման առաջանցիկ աճով պայմանավորված` ընթացիկ տարվա առաջին եռամսյակում ապրանքների գծով արտաքին առևտրի բացասական մնացորդը կազմել է 360.6 մլն ԱՄՆ դոլար` նախորդ տարվա նկատմամբ աճելով 19.7%-ով:

**Գծապատկեր 3.** Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)

**Ներմուծում:** Հաշվետու ժամանակահատվածում բոլոր ապրանքախմբերով արձանագրվել է ներմուծման աճ` հիմնականում պայմանավորված ներքին պահանջարկի որոշակի բարելավմամբ: Դոլարային արտահայտությամբ ներմուծման ծավալների 17.9% աճին դրական նպաստումներ են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Մանածագործական իրեր», «Քիմիայի և դրա հետ կապված արդյունաբերության ճյուղերի արտադրանք» և «Ոչ թանկարժեք մետաղներ և դրանցից պատրաստված իրեր» ապրանքախմբերը (համապատասխանաբար 4.0, 2.4, 1.7 և 1.2 տոկոսային կետերով): Ներմուծման կառուցվածքում ամենամեծ կշիռ ունեցող «Հանքահումքային արտադրանք» ապրանքախմբի վերջին տարիների բացասական ազդեցության միտումը ընթացիկ տարվա առաջին եռամսյակում փոխարինվել է դրական ազդեցությամբ (0.6 տոկոսային կետ):

2017 թվականի առաջին եռամսյակի արդյունքներով ըստ ապրանքների լայն տնտեսական դասակարգման[[7]](#footnote-7) ներմուծման աճին հիմնականում նպաստել են «Միջանկյալ սպառման ապրանքները» (13.1 տոկոսային կետով)` վկայելով ներքին տնտեսության աշխուժացման մասին: «Վերջնական սպառման ապրանքներ», «Մարդատար ավտոմեքենաներ» և «Կապիտալ ապրանքներ» խմբերը հակազդել են ներմուծման աճին` համապատասխանաբար 4.7, 0.6 և 0.5 տոկոսային կետերով:

**Արտահանում:** 2017 թվականի առաջին եռամսյակում արձանագրվել է արտահանման երկնիշ աճ` հիմնականում պայմանավորված տարածաշրջանային երկրներում պահանջարկի վերականգնմամբ և տնտեսության մրցունակության որոշակի բարձրացմամբ: Արտահանման 16.5% աճը հիմնականում պայմանավորված է եղել «Պատրաստի սննդի արտադրանք», «Հանքահումքային արտադրանք», «Ոչ թանկարժեք մետաղներ և դրանցից պատրաստված իրեր» և «Մեքենաներ, սարքավորումներ և մեխանիզմներ» ապրանքախմբերի աճերով (համապատասխանաբար 7.4, 5.8, 3.5 և 1.9 տոկոսային կետով): Արտահանման աճը զսպել են հիմնականում «Բուսական ծագման արտադրանք» և «Կենդանի կենդանիներ և կենդանական ծագման արտադրանք» ապրանքախմբերը (համապատասխանաբար 2.1 և 0.9 տոկոսային կետով): Արտահանման մեջ մեծ կշիռ ունեցող «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախումբը նույնպես բացասական ազդեցություն է թողել արտահանման աճի վրա[[8]](#footnote-8) (0.7 տոկոսային կետով):

**Ներմուծման ծածկման գործակից:** Հիմնականում պայմանավորված ներմուծման առաջանցիկ աճով` ներմուծման ծածկման գործակիցը նախորդ տարվա համապատասխան ժամանակահատվածի նկատմամբ փոքր-ինչ կրճատվել է, այնուհանդերձ այն գտնվում է պատմականորեն բարձր մակարդակում. 2017 թվականի առաջին եռամսյակի ընթացքում արտահանման հաշվին ֆինանսավորվել է ներմուծման 64.8%-ը:

**Գծապատկեր 4.** Ներմուծման ծածկման գործակիցը[[9]](#footnote-9), տոկոսներով

**Արտաքին առևտուրն ըստ գործընկեր երկրների:** Ընթացիկ տարվա հունվար-մարտին գործընկեր երկրների կազմը և արտաքին առևտրաշրջանառության աշխարհագրական կառուցվածքը գրեթե չեն փոփոխվել: ՀՀ արտաքին առևտրաշրջանառության 31.7%-ը բաժին է ընկել ԱՊՀ (որից 29.6%-ը` ԵԱՏՄ), 22.8%-ը` ԵՄ և 45.4%-ը` այլ երկրներին: ՀՀ արտաքին առևտրաշրջանառության մեջ ԵԱՏՄ երկների կշիռը նախորդ տարվա նկատմամբ աճել է 0.2 տոկոսային կետով, ինչը հիմնականում պայմանավորվել է դեպի այդ երկներ արտահանման շուրջ 38% աճով (հիմնականում՝ Ռուսաստան):

ՀՀ խոշոր առևտրային գործընկերների շրջանակում ընդգրկված էին ԱՊՀ երկրներից՝ Ռուսաստանը (առևտրաշրջանառության 28.9%-ը՝ նախորդ տարվա 28.8%-ի դիմաց) և Ուկրաինան (համապատասխանաբար 1.9% և 2.0%), իսկ ԵՄ և այլ երկրներից՝ Չինաստանը (9.4% և 8.9%), Շվեյցարիան (6.6% և 1.0%), Գերմանիան (5.2% և 6.7%), Բուլղարիան (5.0% և 4.6%), Իրանը (3.8% և 5.2%), Վրաստանը (3.8% և 4.8%), Թուրքիան (3.6% և 2.3%), Արաբական Միացյալ Էմիրությունները (3.5% և 1.5%), Իտալիան (2.8% և 2.6%) և ԱՄՆ-ն (2.6% և 2.7%): Հանրապետության թվով 38 հիմնական գործընկեր երկրները մեծամասամբ (մոտ 90%-ը) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամը ԱՄՆ դոլարի նկատմամբ դրսևորել է հարաբերականորեն կայուն վարքագիծ: 2017 թվականի առաջին եռամսյակին միջին փոխարժեքը կազմել է 485.8 դրամ մեկ ԱՄՆ դոլարի դիմաց՝ նախորդ տարվա համապատասխան ժամանակահատվածի միջին փոխարժեքի (488.7) նկատմամբ արժևորվելով 0.6%-ով:

2017 թվականի առաջին եռամսյակում նկատվել է եվրոյի դիմաց ՀՀ դրամի փոխարժեքի արժևորման տեմպի արագացման միտում. նախորդ տարվա նույն ժամանակահատվածի համեմատությամբ հունվար-մարտ ամիսներին միջին արժեքով ՀՀ դրամը եվրոյի նկատմամբ արժևորվել է 4.0%-ով: Իսկ ՌԴ ռուբլու նկատմամբ նշված ժամանակահատվածում ՀՀ դրամը դրսևորել է արժեզրկման տեմպի դանդաղման միտում. ընթացիկ տարվա հունվար-մարտ ամիսներին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժեզրկվել է 21.2%-ով (2016թ. առաջին եռամսյակում ՀՀ դրամի միջին փոխարժեքը ՌԴ ռուբլու նկատմամբ արժևորվել էր 16.5%-ով):

***Դրամավարկային հատված և ֆինանսական շուկա***

2017 թվականի մարտին փողի բազան ընդլայնվել է ՀՀ ԿԲ զուտ արտաքին ակտիվների համալրման հաշվին, ինչը զուգորդվել է զուտ ներքին ակտիվերի նվազմամբ: 2017 թվականի մարտին փողի բազան կազմել է շուրջ 970.5 մլրդ դրամ` նախորդ տարվա նույն ամսվա նկատմամբ աճելով 14.2%-ով: Ընդ որում, զուտ արտաքին ակտիվներն աճել են 38%-ով, իսկ զուտ ներքին ակտիվները նվազել են 10.1%-ով:

Փողի բազայի աճին հիմնականում նպաստել են ՀՀ ԿԲ-ում արտարժութային թղթակցային հաշիվները և ԿԲ-ից դուրս կանխիկը: Այսպես, փողի բազայում ԿԲ-ից դուրս կանխիկն աճել է 24.1%‑ով (նպաստումը փողի բազայի աճին կազմել է 9.9 տոկոսային կետ), իսկ պարտադիր պահուստները դրամով նվազել են 4.2%-ով և արտարժույթով՝ աճել 25.7%-ով (նպաստումը փողի բազայի աճին կազմել է համապատասխանաբար -1.7 և 4.9 տոկոսային կետ):

Փողի զանգվածի աճը արագացման միտում է ցուցաբերել: 2017 թվականի առաջին եռամսյակի վերջին փողի զանգվածը նախորդ տարվա նույն ժամանակահատվածի նկատմամբ աճել է 18.7%-ով՝ նախորդ տարվա 16.9%-ի համեմատ, և կազմել 2221.9 մլրդ դրամ: Ընդ որում, զուտ արտաքին ակտիվների աճը կազմել է 41.6%, իսկ զուտ ներքին ակտիվներինը` 10.4%:

Փողի զանգվածի աճը պայմանավորվել է հիմնականում դրամային ավանդների աճով: Փողի զանգվածի աճին բանկային համակարգից դուրս կանխիկը նպաստել է 4.4 տոկոսային կետով, իսկ դրամային և արտարժույթով ավանդները՝ համապատասխանաբար 8.8 և 5.5 տոկոսային կետով:

**Գծապատկեր 5.** 2017 թվականի մարտին փողի բազայի և փողի զանգվածի աճին նպաստումները, տոկոսային կետ

2017 թվականի մարտին դոլարայնացման մակարդակը նվազել է` ի տարբերություն 2016 թվականի նույն ժամանակահատվածում արձանագրված աճի: Ռեզիդենտների արտարժութային ավանդներ/փողի զանգված հարաբերակցությունը նվազել է 4.0 տոկոսային կետով՝ կազմելով 50.7%:

2017 թվականի մարտին ավանդների ծավալների աճն արագացել է նախորդ տարվա նույն ժամանակահատվածի համեմատ: Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդներն աճել են 19.8%-ով, որին 13.1 տոկոսային կետով նպաստել է դրամային ավանդների, 6.7 տոկոսային կետով` արտարժութային ավանդների աճը:

2017 թվականի մարտին վարկերի ծավալներն աճել են նախորդ տարվա նույն ժամանակահատվածի համեմատ: Առևտրային բանկերի կողմից ռեզիդենտներին և ոչ ռեզիդենտներին տրամադրված վարկերի ծավալների աճը կազմել է 13.1%[[10]](#footnote-10)՝ 2016 թվականի 3.5%-ի համեմատ (վարկավորման ընդհանուր կառուցվածքում գերակշռում են արտարժույթով վարկերը՝ 62.2%): Վարկերի աճին 9.1 տոկոսային կետով նպաստել է դրամային վարկերի և 3.9 տոկոսային կետով՝ արտարժութային վարկերի աճը: Վարկերի աճին հիմնականում դրականորեն է նպաստել արդյունաբերության, սպասարկման ոլորտի և սպառողական վարկերի աճը, իսկ շինարարության, տրանսպորտի և կապի, առևտրի ոլորտներին տրամադրված վարկերը նվազել են` բացասաբար նպաստելով վարկերի աճին:

**Գծապատկեր 6.** Վարկերի և ավանդների ծավալների ամսական աճերը 2016-2017թթ.

(նախորդ տարվա նույն ժամանակահատվածի նկատմամբ, %)

**Տոկոսադրույքներ:** Ֆինանսական շուկայում արտարժույթով և դրամով մինչև 1 տարի ժամկետով միջին կշռված տոկոսադրույքների միջև սպրեդը 2017 թվականի հունվար-մարտին աճել է` կազմելով շուրջ 5.3 տոկոսային կետ: Ընդ որում, դրամով վարկերի և ավանդների միջև տոկոսադրուքների սպրեդն աճել է 1.3 տոկոսային կետով` կազմելով 7.6, իսկ արտարժույթով սպրեդն աճել է 1.2 տոկոսային կետով` կազմելով 3.9 տոկոսային կետ:

Ավանդների և վարկերի տոկոսադրույքները նվազման միտումներ են դրսևորել: 2017 թվականի հունվար-մարտին ՀՀ դրամային ավանդների (մինչև մեկ տարի ժամկետով) միջին եռամսյակային տոկոսադրույքը կազմել է 9.2%՝ նախորդ տարվա համեմատ նվազելով 2.9 տոկոսային կետով: ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 16.5%՝ նվազելով 1.7 տոկոսային կետով:

Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2017 թվականի հունվար-մարտին կազմել է 4.4%՝ նախորդ տարվա համեմատ նվազելով 1.6 տոկոսային կետով: Արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 8.3%՝ նվազելով 0.4 տոկոսային կետով:

**ՀՀ պետական պարտատոմսերի շուկա:** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության նվազում: Նվազումը պայմանավորված է եղել ՀՀ ԿԲ-ի վերաֆինասավորման տոկոսադրույքի նվազմամբ, ինչպես նաև ընդհանուր առմամբ ֆինանսական շուկայի տոկոսադրույքների նվազման միտումներով: 2017 թվականի առաջին եռամսյակի ընթացքում ՀՀ պետական պարտատոմսերի շուկայում նկատվել է տեղաբաշխման միջին կշռված եկամտաբերության նվազում (շուրջ 2.7 տոկոսային կետով): Այսպես, եթե 2016 թվականի առաջին եռամսյակի ընթացքում տեղաբաշխված պետական պարտատոմսերի միջին կշռված եկամտաբերությունը կազմել էր 13.9%, ապա 2017 թվականի նույն ժամանակահատվածում այն կազմել է 11.2%: Նույն ժամանակահատվածում տեղաբաշխված պետական պարտատոմսերի ծավալը կազմել է 49 մլրդ դրամ՝ 2016 թվականի առաջին եռամսյակի 29.8 մլրդ դրամի դիմաց, իսկ տեղաբաշխման միջին կշռված ժամկետայնությունը` 3796 օր, 2016 թվականի նույն ժամանակահատվածի 1104-ի համեմատ:

2017 թվականի հունվար-մարտին պետական (շուկայական) պարտատոմսերի նկատմամբ պահանջարկը գերազանցել է թողարկման ցուցանիշը 2.56 անգամ (2016 թվականի առաջին եռամսյակում՝ 2.3 անգամ), իսկ տեղաբաշխում/թողարկում հարաբերակցության միջին մեծությունը կազմել է 1.0 (2016 թվականի առաջին եռամսյակում` 1.0):

ՀՀ եվրապարտատոմսերի երկրորդային շուկայում ևս նկատվել է եկամտաբերության նվազում: Միջազգային կապիտալի շուկայում 2013 թվականին 6.25% եկամտաբերությամբ թողարկված պետական արտարժութային պարտատոմսերի եկամտաբերությունը 2017 թվականի առաջին եռամսյակի վերջի դրությամբ կազմել է 4.45%՝ 2016 թվականի նույն ժամանակահատվածում արձանագրված 6.19%-ի դիմաց: Իսկ 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2017 թվականի առաջին եռամսյակի վերջի դրությամբ կազմել է 5.98%՝ 2016 թվականի նույն ժամանակահատվածում արձանագրված 7.31%-ի դիմաց:

***Հարկաբյուջետային հատված***

Հարկաբյուջետային կայունության անհրաժեշտությամբ պայմանավորված՝ նախանշվել և իրականացվել է զսպող հարկաբյուջետային քաղաքականություն: 2017 թվականի առաջին եռամսյակի արդյունքներով ՀՀ պետական բյուջեի ընդհանուր եկամուտները կազմել են 270.3 մլրդ դրամ՝ նախորդ տարվա նույն ժամանակահատվածի համեմատ աճելով 7.9%-ով, իսկ հարկեր և տուրքերը կազմել են 255.5 մլրդ դրամ նախորդ տարվա նույն ժամանակահատվածի համեմատ աճելով` 10.6%-ով: Ընդ որում, հարկեր և տուրքերի աճին հիմնականում նպաստել է ավելացված արժեքի հարկի, բնապահպանական և բնօգտագործման վճարների ու եկամտային հարկի աճը, իսկ շահութահարկը և պետական տուրքը փոքր բացասական նպաստում են ունեցել:

Հարկերի և տուրքերի աճին դրականորեն են նպաստել և´ ներքին տնտեսությունից հավաքագրված հարկերը, և´ ներմուծման հարկերը: Այսպես, ներքին տնտեսությունից հավաքագրված հարկերը 5.9 տոկոսային կետով դրական նպաստում են ունեցել հարկերի և տուրքերի աճին՝ աճելով 8.3%-ով, իսկ ներմուծման հարկերը (ներառյալ մաքսատուրքը) նպաստել են 4.7 տոկոսային կետով՝ աճելով 16.4%-ով:

**Գծապատկեր 7.** Հարկերի և տուրքերի աճի նպաստումներն ըստ տնտեսության առանձին

հատվածների 2016-2017թթ. առաջին եռամսյակների ընթացքում

2017 թվականի առաջին եռամսյակի արդյունքներով պետական բյուջեի ծախսերի աճին հիմնականում նպաստել են կապիտալ ծախսերը: Այսպես, ծախսերը կազմել են 289.5 մլրդ դրամ՝ նախորդ տարվա նույն ժամանակահատվածի համեմատ աճելով 2.1%-ով: Ընդ որում, ընթացիկ ծախսերը կազմել են 276.1 մլրդ դրամ` նախորդ տարվա նույն ժամանակահատվածի համեմատ աճելով` 0.1%-ով, իսկ ոչ ֆինանսական ակտիվների գծով ծախսերը կազմել են 13.5 մլրդ դրամ` նախորդ տարվա նույն ժամանակահատվածի համեմատ աճելով 24.0%-ով: Ընթացիկ ծախսերի աճին հիմնականում նպաստել են սոցիալական նպաստները և կենսաթոշակները, իսկ սուբսիդիաներին և ապրանքների ու ծառայությունների ձեռքբերմանն ուղղվող ծախսերը բացասական նպաստում են ունեցել:

Արդյունքում պետական բյուջեի պակասուրդը նվազել է 42%-ով: Այսպես 2017 թվականի առաջին եռամսյակում այն կազմել է 19.2 մլրդ դրամ՝ նախորդ տարվա նույն ժամանակահատվածում ձևավորված 33.2 մլրդ դրամի համեմատ:

**Հարկաբյուջետային ազդակը:** Համախառն պահանջարկի վրա հարկաբյուջետային քաղաքականությունը 2017 թվականի առաջին եռամսյակում նախորդ տարվա նույն ժամանակահատվածի նկատմամբ ունեցել է 2.4 զսպող հարկաբյուջետային ազդեցություն` պայմանավորված և´ եկամուտների (1.0), և´ ծախսերի (1.4) զսպող ազդեցություններով:

**Գծապատկեր 8.** Հարկաբյուջետային ազդակը 2013 թվականից եռամսյակային կտրվածքով

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2017 թվականի առաջին եռամսյակում ՀՀ կառավարության ծրագրով նախատեսվել էր շուրջ 252.8 մլրդ դրամ բյուջետային եկամուտների ստացում: Օրենսդրության պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների եռամսյակային ծրագիրն ավելացվել է 10.3 մլրդ դրամով (4.1%-ով) և կազմել 263.1 մլրդ դրամ, որից 257.7 մլրդ դրամը` ներքին աղբյուրներից ստացվող եկամուտների, 5.4 մլրդ դրամը` պաշտոնական դրամաշնորհների գծով: Հաշվետու եռամսյակում ստացվել են 270.3 մլրդ դրամ փաստացի եկամուտներ` 2.7%-ով գերազանցելով ՀՀ կառավարության եռամսյակային ծրագրով կանխատեսված ցուցանիշը: Նշված գումարից 268.1 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 104%‑ը, 2.2 մլրդ դրամը ստացվել է պաշտոնական դրամաշնորհների տեսքով, որոնք 58.3%-ով զիջել են ծրագրված ցուցանիշը: Հարկային եկամուտների և պետական տուրքերի եռամսյակային ծրագիրը կատարվել է 104.2%ով, այլ եկամուտներինը` 100.1%-ով: Նշենք, որ ՀՀ պետական հիմնարկների արտաբյուջետային եկամուտները հաշվետու ժամանակահատվածում կազմել են 6.1 մլրդ դրամ կամ առաջին եռամսյակում նախատեսված մուտքերի 101.9%ը: Առանց արտաբյուջետային միջոցների` պետական բյուջեի եկամուտները կազմել են շուրջ 264.2 մլրդ դրամ` ապահովելով 102.8% կատարողական: 2016 թվականի առաջին եռամսյակի համեմատ պետական բյուջեի եկամուտներն աճել են 7.9%-ով կամ 19.9 մլրդ դրամով: Մասնավորապես` հարկային եկամուտների (ներառյալ` պետական տուրքերը) և այլ եկամուտների գծով մուտքերն աճել են համապատասխանաբար 10.6%-ով (24.5 մլրդ դրամով) և 16.5%-ով (1.8 մլրդ դրամով), իսկ պաշտոնական դրամաշնորհները նվազել են 74%-ով (6.4 մլրդ դրամով):

**Գծապատկեր 9.** ՀՀ պետական բյուջեի եկամուտները 2016-2017թթ. առաջին եռամսյակներում



2016 թվականի առաջին եռամսյակի համեմատ հարկային եկամուտների ու այլ եկամուտների աճի և պաշտոնական դրամաշնորհների նվազման արդյունքում ՀՀ պետական բյուջեի եկամուտներում հարկային եկամուտների (ներառյալ` պետական տուրքերը) և այլ եկամուտների տեսակարար կշիռներն աճել են համապատասխանաբար 2.3 և 0.3 տոկոսային կետով և կազմել 94.5% և 4.7%: Միևնույն ժամանակ, նախորդ տարվա նույն ժամանակահատվածի համեմատ պաշտոնական դրամաշնորհների տեսակարար կշիռը նվազել է 2.6 տոկոսային կետով և կազմել 0.8%:

**Գծապատկեր 10.** ՀՀ պետական բյուջեի եկամուտների կառուցվածքը

2016-2017թթ. առաջին եռամսյակներում

***Հարկային եկամուտներ և պետական տուրքեր***

2017 թվականի առաջին եռամսյակի ՀՀ պետական բյուջեի եկամուտների 94.5%-ն ապահովվել է հարկային եկամուտների և պետական տուրքերի հաշվին, որոնք կազմել են 255.5 մլրդ դրամ և 4.2%ով գերազանցել կառավարության լիազորությունների շրջանակներում ճշտված ծրագիրը: 2016 թվականի առաջին եռամսյակի համեմատ հարկային եկամուտները և պետական տուրքերն աճել են 10.6%-ով կամ շուրջ 24.5 մլրդ դրամով, որը հիմնականում պայմանավորված է ավելացված արժեքի հարկի, բնապահպանական և բնօգտագործման վճարների, եկամտային հարկի, ակցիզային հարկի և մաքսատուրքի գծով մուտքերի աճով:

2017 թվականի առաջին եռամսյակում հարկային եկամուտների և պետական տուրքերի 38.2%‑ն ապահովվել է *ավելացված արժեքի հարկի* հաշվին: Այն կազմել է 97.7 մլրդ դրամ և 12.8%-ով կամ 11.1 մլրդ դրամով գերազանցել նախորդ տարվա նույն ժամանակահատվածի ցուցանիշը: ԱԱՀ-ի մուտքերից 38.9 մլրդ դրամը ստացվել է ՀՀ սահմանին հարկումից, 58.8 մլրդ դրամը` ապրանքների և ծառայությունների ներքին շրջանառությունից, որից 14.4 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: ԱԱՀ-ի մուտքերի աճը մեծ մասամբ պայմանավորված է ներքին շրջանառությունից ստացված մուտքերի 13.7% (7.1 մլրդ դրամ) աճով: Նշենք, որ Եվրասիական տնտեսական միության անդամ պետություններից ներմուծվող ապրանքների համար գանձված մուտքերն աճել են 46.4%-ով (4.6 մլրդ դրամով): Մաքսային սահմանին գանձված մուտքերը նույնպես աճել են` 11.5%ով (4 մլրդ դրամով): Ստորև ներկայացվում են այն օրենսդրական փոփոխությունները, որոնք կարող էին ազդեցություն ունենալ ավելացված արժեքի հարկի մուտքերի վրա:

2016 թվականի հոկտեմբերի 4-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգիրք» ՀՕ-165-Ն ՀՀ օրենքի 444-րդ հոդվածի 2-րդ մասի համաձայն 2017 թվականի հունվարի 1-ից ուժի մեջ է մտել Օրենսգրքի 64-րդ հոդվածի 2-րդ մասի 37-րդ կետը, որի համաձայն ԱԱՀ-ից ազատվում են օրենսդրությամբ սահմանված կարգով լիազորված տնտեսական օպերատորի կարգավիճակ ունեցող հարկ վճարողի կամ Հայաստանի Հանրապետության կառավարության հավանությանն արժանացած ծրագիր իրականացնող ռեզիդենտ շահութահարկ վճարողների խմբի կողմից ԵՏՄ անդամ չհամարվող պետություններից Հայաստանի Հանրապետության տարածք ապրանքների ներմուծումը, եթե այդ ապրանքները կամ դրանց վերամշակման արդյունքում ստացված ապրանքները ներմուծման օրվան հաջորդող 180 օրվա ընթացքում արտահանվում են (այդ թվում՝ ԵՏՄ պետություններ):

Նույն հոդվածի 3-րդ մասի համաձայն 2017 թվականի հունվարի 1-ից ուժի մեջ է մտել Օրենսգրքի 64-րդ հոդվածի 2-րդ մասի 47-րդ կետի «զ» ենթակետը՝ ածանցյալ ֆինանսական գործիքների մասով, որի համաձայն ԱԱՀ-ից ազատվում են բանկերի, վարկային կազմակերպությունների և այլ հարկ վճարողների կողմից կնքվող ածանցյալ ֆինանսական գործիքների օտարումը, փոխանցումը, փոխանակումը կամ այլ կերպ օտարումը և այդ գործարքներով նախատեսված բոլոր վճարումների կատարումը, բացառությամբ այն վճարումների, որոնք իրականացվում են այնպիսի գույքի փաստացի մատակարարման դիմաց, որի օտարումն Օրենսգրքի համաձայն ենթակա է ԱԱՀ-ով հարկման:

2017 թվականի առաջին եռամսյակում ՀՀ պետական բյուջեի հարկային եկամուտների ու պետական տուրքերի 5.8%-ն ապահովվել է *ակցիզային հարկի* հաշվին՝ կազմելով 14.9 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 8.3 մլրդ դրամ, հանրապետությունում արտադրվող ենթաակցիզային ապրանքների հարկումից` 6.6 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 19%-ով կամ 2.4 մլրդ դրամով: Ընդ որում, աճ է արձանագրվել և´ տեղական արտադրության (44.9%-ով կամ 2 մլրդ դրամով), և´ ներմուծվող ենթաակցիզային ապրանքների գծով մուտքերում (4.3%ով կամ 344 մլն դրամով): ՀՀ տարածքում արտադրվող ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1-ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող բենզինից ստացված մուտքերի աճով:

2016 թվականի հոկտեմբերի 4-ին ՀՀ Ազգային Ժողովի կողմից ընդունված` Հայաստանի Հանրապետության հարկային օրենսգրքի 445-րդ հոդվածի 1-ին մասի 3-րդ կետի «ա» ենթակետի համաձայն ԱՏԳԱԱ 2208 ծածկագրին (բացառությամբ ԱՏԳԱԱ 2208 90 330 0, 2208 90 380 0, 2208 90 480 0, 2208 20, 2208 30, 2208 40) դասվող ապրանքների համար ակցիզային հարկի դրույքաչափը 2017 թվականի հունվարի 1-ից սահմանվել է 63 տոկոս, բայց ոչ պակաս, քան 1 լիտրի համար 630 դրամ), ԱՏԳԱԱ 2208 30, 2208 40 ծածկագրերին դասվող ապրանքների համար ակցիզային հարկի դրույքաչափը 2017 թվականի հունվարի 1-ից սահմանվել է 57 տոկոս, բայց ոչ պակաս, քան 1 լիտրի համար 3450 դրամ, ԱՏԳԱԱ 2208 90 330 0, 2208 90 380 0, 2208 90 480 0 ծածկագրերին դասվող ապրանքների համար ակցիզային հարկի դրույքաչափը 2017 թվականի հունվարի 1-ից սահմանվել է 55 տոկոս, բայց ոչ պակաս, քան 1 լիտրի համար 550 դրամ, ԱՏԳԱԱ 2402 20 90011, 2402 20 10011, 2402 90 00013, 2402 20 90012, 2402 20 10012 և 2402 90 00014 ծածկագրերին դասվող ապրանքների համար ակցիզային հարկի դրույքաչափը 2017 թվականի հունվարի 1-ից սահմանվել է 15 տոկոս, բայց ոչ պակաս, քան 1000 լիտրի համար 6325 դրամ, իսկ ԱՏԳԱԱ 2208 20 ծածկագրին դասվող ապրանքների համար ակցիզային հարկի դրույքաչափը 2017 թվականի հունվարի 1-ից սահմանվել է մինչև օրենսգիրքն ուժի մեջ մտնելը գործող՝ «Ակցիզային հարկի մասին» Հայաստանի Հանրապետության օրենքով սահմանված չափով:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 9.4%-ն ապահովվել է *շահութահարկի* հաշվին, որը կազմել է շուրջ 23.9 մլրդ դրամ: Նախորդ տարվա առաջին եռամսյակի համեմատ շահութահարկի մուտքերը նվազել են 3.1%ով կամ 775.2 մլն դրամով:

2016 թվականի հոկտեմբերի 4-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգիրք» ՀՕ-165-Ն ՀՀ օրենքի 444-րդ հոդվածի 6-րդ մասի համաձայն 2017 թվականի հունվարի 1-ից ուժի մեջ է մտել ՀՀ հարկային օրենսգրքի 135-րդ հոդվածի 4-րդ մասով սահմանված՝ շահութահարկի կանխավճարների կատարման այլընտրանքային եղանակը, որի համաձայն ռեզիդենտ շահութահարկ վճարողը և մշտական հաստատության միջոցով Հայաստանի Հանրապետությունում գործունեություն իրականացնող ոչ ռեզիդենտ շահութահարկ վճարողը ընթացիկ հարկային տարվա յուրաքանչյուր եռամսյակի համար շահութահարկի կանխավճարները կատարում են նախորդ եռամսյակի ընթացքում ապրանքների մատակարարումից, աշխատանքների կատարումից և (կամ) ծառայությունների մատուցումից ստացվող եկամուտների երկու տոկոսի չափով, եթե մինչև ընթացիկ հարկային տարվա մարտի 20-ը ներառյալ հարկային մարմին են ներկայացրել հարկային մարմնի սահմանած ձևի հայտարարություն՝ շահութահարկի կանխավճարների կատարման այլընտրանքային եղանակի ընտրության վերաբերյալ: Միաժամանակ, նշյալ մասով սահմանվել է, որ նախորդ եռամսյակի ընթացքում ապրանքների մատակարարումից, աշխատանքների կատարումից և (կամ) ծառայությունների մատուցումից ստացվող եկամուտների մեծությունը որոշվում է նախորդ եռամսյակում ներառված ամիսների համար հարկային մարմին ներկայացված՝ ԱԱՀ-ի և ակցիզային հարկի միասնական հաշվարկներում արտացոլված՝ ԱԱՀ-ով հարկվող և ԱԱՀ-ով չհարկվող գործարքների հարկման բազայի հանրագումարի չափով:

2017 թվականի առաջին եռամսյակում ՀՀ պետական բյուջե է մուտքագրվել 4 մլրդ դրամ *շրջանառության հարկ*, որը կազմել է պետական բյուջեի հարկային եկամուտների և պետական տուրքերի 1.6%-ը: Շրջանառության հարկից 2.2 մլրդ դրամը մուտքագրվել է առևտրական (առք ու վաճառքի) գործունեությունից, 332.6 մլն դրամը` արտադրական գործունեությունից ստացվող եկամուտներից, 204.6 մլն դրամը` ռեզիդենտների կողմից ստացվող պասիվ եկամուտներից, 56.5 մլն դրամը` նոտարական գործունեությունից և 1.3 մլրդ դրամը` այլ գործունեության տեսակներից ստացվող եկամուտներից: Հաշվետու ժամանակահատվածում շրջանառության հարկի մուտքերը 17.5%-ով կամ 595.8 մլն դրամով գերազանցել են նախորդ տարվա համապատասխան ցուցանիշը` հիմնականում պայմանավորված այլ գործունեությունից և առևտրական (առք ու վաճառքի) գործունեությունից ստացվող եկամուտներից գանձված գումարների աճով:

Հաշվետու ժամանակահատվածում 76.2 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 29.8%-ը: Եկամտային հարկից շուրջ 72.2 մլրդ դրամը ստացվել է աշխատանքի վարձատրությունից և դրան հավասարեցված այլ վճարումներից, 808.3 մլն դրամը` ձեռնարկատիրական գործունեությունից, 2.8 մլրդ դրամը` պասիվ եկամուտներից և 378.4 մլն դրամը` այլ աղբյուրներից ստացված եկամուտներից: Հաշվետու ժամանակահատվածում ստացված եկամտային հարկը 4.2%ով կամ 3.1 մլրդ դրամով գերազանցել է 2016 թվականի նույն ժամանակահատվածի ցուցանիշը, որը հիմնականում պայմանավորված է աշխատանքի վարձատրությունից և դրան հավասարեցված այլ վճարումներից գանձված մուտքերի աճով:

2016 թվականի դեկտեմբերի 15-ին ՀՀ Ազգային Ժողովի կողմից ընդունված` «Եկամտային հարկի մասին» Հայաստանի Հանրապետության օրենքում լրացում կատարելու մասին» ՀՕ-250-Ն ՀՀ օրենքով (ուժի մեջ է մտել 2017 թվականի հունվարի 9-ից) սահմանվել է, որ Եկամտային հարկի մասին ՀՀ օրենքի իմաստով նվազեցվող եկամուտներ են համարվում «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի հիման վրա շահառուներին վճարվող հատուցման գումարները:

2016 թվականի հոկտեմբերի 4-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգիրք» ՀՕ-165-Ն ՀՀ օրենքի 444-րդ հոդվածի 7-րդ մասի համաձայն օրենսգրքի 150-րդ հոդվածի 8-րդ մասով սահմանված՝ օտարերկրյա քաղաքացիների և քաղաքացիություն չունեցող անձանց ստացած շահաբաժինների՝ եկամտային հարկով (եկամտային հարկը հաշվարկվում է տասը տոկոս դրույքաչափով) հարկմանը վերաբերող դրույթն ուժի մեջ է մտել 2017 թվականի հունվարի 1-ից և տարածվում է 2017 թվականի հունվարի 1-ից հետո հայտարարված շահաբաժինների վրա՝ անկախ «Եկամտային հարկի մասին» Հայաստանի Հանրապետության օրենքի դրույթներից:

2017 թվականի առաջին եռամսյակում պետական բյուջեի հարկային եկամուտների և պետական տուրքերի 5.3%-ն ապահովվել է *մաքսատուրքի* հաշվին` կազմելով շուրջ 13.6 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 17.5%-ով կամ 2 մլրդ դրամով:

2016 թվականի առաջին եռամսյակում ՀՀ պետական բյուջե են մուտքագրվել 821.5 մլն դրամ *հաստատագրված վճարներ*` ապահովելով պետական բյուջեի հարկային եկամուտների ու պետական տուրքերի 0.3%-ը: Նշված մուտքերը նախորդ տարվա առաջին եռամսյակի համեմատ աճել են 14.4%ով կամ 103.7 մլն դրամով:

Հաշվետու ժամանակահատվածում ՀՀ պետական բյուջե են մուտքագրվել 8.8 մլրդ դրամ *բնապահպանական և բնօգտագործման վճարներ`* կազմելով հարկերի և տուրքերի 3.4%ը: Նախորդ տարվա նույն ժամանակահատվածի համեմատ նշված եկամուտներն աճել են 2.5 անգամ կամ 5.3 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով: Դրանք կազմել են 6.3 մլրդ դրամ և 3.7 անգամ կամ 4.6 մլրդ դրամով գերազանցել 2016 թվականի տարվա առաջին եռամսյակի մուտքերը: Բացի այդ, ՀՀ ներմուծվող շրջակա միջավայրին վնաս պատճառող ապրանքների համար գանձվող վճարները նախորդ տարվա առաջին եռամսյակի համեմատ աճել են մոտ 3.1 անգամ կամ 667.3 մլն դրամով` կազմելով 992.8 մլն դրամ: 785.4 մլն դրամ է գանձվել պինդ օգտակար հանածոների, բացառությամբ մետաղական օգտակար հանածոների մարված պաշարների, ստորերկրյա քաղցրահամ ու հանքային ջրերի և աղի արդյունահանված պաշարների համար, որոնք 2016 թվականի առաջին եռամսյակի համեմատ աճել են մոտ 4.6 անգամ կամ 613.5 մլն դրամով: Միևնույն ժամանակ, այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարները նախորդ տարվա առաջին եռամսյակի համեմատ նվազել են 83%ով կամ 575.4 մլն դրամով` կազմելով 117.6 մլն դրամ:

Հաշվետու ժամանակահատվածում շուրջ 3.3 մլրդ դրամ են կազմել *նպատակային սոցիալական վճարները*` ապահովելով պետական բյուջեի հարկային եկամուտների և պետական տուրքերի 1.3%ը և 18.1%ով կամ 498 մլն դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի առաջին եռամսյակում ՀՀ պետական բյուջե են մուտքագրվել 5.5 մլրդ դրամ *այլ հարկեր`* կազմելով հարկերի և տուրքերի 2.2%-ը: Մասնավորապես` 1.4 մլրդ դրամ են կազմել արտոնագրային վճարները, 1.4 մլրդ դրամ` ռադիոհաճախականության օգտագործման պարտադիր վճարները, 1.2 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 786.6 մլն դրամ` ճանապարհային վճարները, 240.2 մլն դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 149.7 մլն դրամ՝ հարկային օրենսդրության խախտման համար գանձվող տուգանքները, 197.2 մլն դրամ` հանրային ծառայությունների կարգավորման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 5.4%-ով կամ 283.2 մլն դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ:

2017 թվականի առաջին եռամսյակում ՀՀ պետական բյուջե են մուտքագրվել 6.9 մլրդ դրամ *պետական տուրքեր`* 5.2%-ով գերազանցելով առաջին եռամսյակի ծրագիրը: Ծրագրի գերազանցումը հիմնականում պայմանավորված է օրենքով սահմանված այլ ծառայությունների և գործողությունների համար գանձվող տուրքերի գծով, որոնք կազմել են 2.7 մլրդ դրամ` 24.5%‑ով կամ 525.3 մլն դրամով գերազանցելով կանխատեսված ցուցանիշը: Բացի այդ, ծրագրի գերազանցում է արձանագրվել նաև դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու, պետական գրանցման, Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման ու ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի գծով, որոնք կազմել են համապատասխանաբար 561 մլն դրամ, 840.9 մլն դրամ, 23.5 մլն դրամ և 509.3 մլն դրամ` 8.8%-ով, 4.6%-ով, 80.9%‑ով և 2%-ով գերազանցելով կանխատեսված ցուցանիշները: 2017 թվականի առաջին եռամսյակում կանխատեսված ցուցանիշը զիջել են լիցենզավորման ենթակա գործունեություն իրականացնելու նպատակով լիցենզիաներ տալու (11.2%ով` կազմելով 1.8 մլրդ դրամ), հյուպատոսական ծառայությունների կամ գործողությունների (7.6%ով` կազմելով 403.9 մլն դրամ), գյուտերի, օգտակար մոդելների, արդյունաբերական նմուշների, ապրանքային և սպասարկման նշանների, ապրանքների ծագման տեղանունների, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված գործողությունների (20.3%ով` կազմելով 89.4 մլն դրամ) և մշակութային արժեքների արտահանման կամ ժամանակավոր արտահանման իրավունքի վկայագիր տալու (47.5%ով` կազմելով 105 հազար դրամ) համար գանձվող տուրքերը: 2016 թվականի առաջին եռամսյակի համեմատ պետական տուրքերը նվազել են 2.2%-ով կամ 158.5 մլն դրամով, ինչը հիմնականում ձևավորվել է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի 54.1%-ով նվազման և օրենքով սահմանված այլ ծառայությունների ու գործողությունների համար գանձված տուրքերի 13.8%-ով աճի արդյունքում:

2016 թվականի դեկտեմբերի 16-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացումներ կատարելու մասին» ՀՕ-243-Ն ՀՀ օրենքով (ուժի մեջ է մտել 2017 թվականի հունվարի 9-ից) սահմանվել է, որ դատարաններում պետական տուրքի վճարումից ազատվում են հայցվորները՝ ՀՀ քաղաքացիական օրենսգրքի 1087.3 հոդվածով նախատեսված դեպքերում խոշտանգման հետևանքով պատճառված վնասների փոխհատուցման վերաբերյալ հայցով:

2016 թվականի դեկտեմբերի 16-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացումներ կատարելու մասին» ՀՕ-19-Ն ՀՀ օրենքով (ուժի մեջ է մտել 2017 թվականի փետրվարի 24-ից)`

* դեպի Վրաստան միջպետական ոչ կանոնավոր ուղևորափոխադրումների 9-17 նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 15-ապատիկի չափով, իսկ 17-ից ավելի նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 50-ապատիկի չափով,
* դեպի այլ պետություններ միջպետական ոչ կանոնավոր ուղևորափոխադրումների 9-17 նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 50-ապատիկի չափով, իսկ 17-ից ավելի նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 150-ապատիկի չափով,
* Հայաստանի Հանրապետության հետ տրանսպորտի բնագավառը կանոնակարգող միջազգային համաձայնագրեր չունեցող պետությունից դեպի Հայաստանի Հանրապետություն և հակառակ ուղղությամբ այլ պետություններում հաշվառված տրանսպորտային միջոցներով միջպետական ոչ կանոնավոր ուղևորափոխադրումների 9-17 նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 100‑ապատիկի չափով, իսկ 17-ից ավելի նստատեղ ունեցող տրանսպորտային միջոցներով մեկ երթ իրականացնելու համար սահմանվել է պետական տուրք բազային տուրքի 200-ապատիկի չափով:

2016 թվականի դեկտեմբերի 16-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացումներ կատարելու մասին»ՀՕ-33-Ն ՀՀ օրենքով (ուժի մեջ է մտել 2017 թվականի փետրվարի 4-ից) սահմանվել է, որ կազմակերպությունն ազատվում է իր կանոնադրության փոփոխությունների ու լրացումների, նոր խմբագրությամբ կանոնադրության պետական գրանցման կամ իր առանձնացված ստորաբաժանման կանոնադրության փոփոխությունների ու լրացումների, նոր խմբագրությամբ կանոնադրության հաշվառման համար պետական տուրքի վճարումից, եթե պետական գրանցումը կամ հաշվառումը պայմանավորված է պետական ռեգիստրում գրանցումից կամ հաշվառումից հետո ուժի մեջ մտած Հայաստանի Հանրապետության նորմատիվ իրավական ակտին կանոնադրությունը համապատասխանեցնելու անհրաժեշտությամբ:

2016 թվականի դեկտեմբերի 23-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում փոփոխություն կատարելու մասին» Հայաստանի Հանրապետության ՀՕ-218-Ն օրենքով (ուժի մեջ է մտել 2017 թվականի հունվարի 1-ից) շահումներով խաղերի և ինտերնետ շահումով խաղերի համար տարեկան պետական տուրքը սահմանվել է բազային տուրքի 500000-ապատիկի չափով՝ նախկինում գործող տարեկան բազային տուրքի 100000-ապատիկի փոխարեն:

***Պաշտոնական դրամաշնորհներ***

2017 թվականի առաջին եռամսյակում արտաքին աղբյուրներից ստացվել են 2.2 մլրդ դրամ պաշտոնական դրամաշնորհներ` կազմելով ծրագրով նախատեսվածի 41.7%-ը, որոնք տրամադրվել են նպատակային ծրագրերի շրջանակներում: Նշված գումարից 56.3 մլն դրամը ստացվել է ՀՀ պետական մարմինների արտաբյուջետային ծրագրերի շրջանակներում, որը կազմել է ծրագրի 20.6%-ը: Դրամաշնորհների կատարողականի ցուցանիշը պայմանավորված է ծրագրերի կատարման աստիճանով, որի արդյունքում 20 ծրագրերի շրջանակներում նախատեսված շուրջ 3 մլրդ դրամի դրամաշնորհները չեն ստացվել: Միևնույն ժամանակ, որոշ նպատակային ծրագրերի շրջանակներում ստացված դրամաշնորհները գերազանցել են եռամսյակային ծրագիրը 20%-ով կամ 216 մլն դրամով, իսկ պետական բյուջեով չնախատեսված Գերմանիայի զարգացման վարկերի բանկի աջակցությամբ իրականացվող «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» ՓԲԸ-ների մասնավոր կառավարման շարունակականության ապահովման դրամաշնորհային ծրագրի շրջանակներում ստացվել է 357.1 մլն դրամ: Հաշվետու ժամանակահատվածում, մասնավորապես, 761.5 մլն դրամ է ստացվել Ռուսաստանի Դաշնության աջակցությամբ իրականացվող ծրագրի շրջանակներում` կազմելով նախատեսվածի 101.7%-ը, 579.0 մլն դրամ (նախատեսվածի 49.7%-ը)՝ Համաշխարհային բանկի, 303.5 մլն դրամ (նախատեսվածի 235.4%-ը)` ԱՄՆ Միջազգային զարգացման գործակալության, 109.2 մլն դրամ (նախատեսվածի 51.6%-ը)` Դանիական թագավորության, 59.6 մլն դրամ (նախատեսվածի 105.6%-ը)` ԱՄՆ կառավարության և 19.5 մլն դրամ (նախատեսվածի 164.4%-ը)` Նիդերլանդների կառավարության աջակցությամբ իրականացվող դրամաշնորհային ծրագրերի շրջանակներում: Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհները նվազել են 74%-ով կամ 6.4 մլրդ դրամով:

***Այլ եկամուտներ***

ՀՀ պետական բյուջեի այլ եկամուտները 2017 թվականի առաջին եռամսյակում կազմել են 12.6 մլրդ դրամ, որից 5.8 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների առաջին եռամսյակի ծրագրային ցուցանիշն ապահովվել է 100.1%‑ով: 2016 թվականի նույն ժամանակահատվածի համեմատ այլ եկամուտներն աճել են 16.5%‑ով կամ 1.8 մլրդ դրամով, որը հիմնականում պայմանավորված է պետական սեփականություն հանդիսացող գույքի վարձակալությունից, ապրանքների մատակարարումից և ծառայությունների մատուցումից եկամուտների, ինչպես նաև ռեզիդենտներին տրամադրված վարկերի օգտագործման տոկոսավճարների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նախորդ տարվա նույն ժամանակահատվածում նշված եկամուտների գծով մուտքեր չէին ստացվել:

Պետական սեփականություն հանդիսացող գույքի վարձակալությունից եկամուտների գծով մուտքագրվել է շուրջ 918.7 մլն դրամ՝ 18.2 անգամ գերազանցելով առաջին եռամսյակի ծրագիրը և 12.6 անգամ՝ նախորդ տարվա նույն ժամանակահատվածի ցուցանիշը: Նշվածը պայմանավորված է «Վեոլիա Օ կոմպանի Ժեներալ Դեզ Օ» ընկերության կողմից 2017 թվականի երկրորդ եռամսյակում նախատեսված 856.5 մլն դրամն առաջին եռամսյակում վճարելու հանգամանքով:

Հաշվետու տարում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 2 մլրդ դրամ տոկոսավճարներ: 2017 թվականի առաջին եռամսյակի ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել է թվով 24 ավանդային պայմանագիր` 139 մլրդ դրամ ընդհանուր գումարով (նախորդ տարի նույն ժամանակահատվածում կնքվել էր 22 ավանդային պայմանագիր` 116 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է 5,792 մլն դրամ՝ 43.4 օր միջին ժամկետով: Նախորդ տարվա նույն ժամանակահատվածի համեմատ ավանդի միջին մեծությունն աճել է 519 մլն դրամով, իսկ միջին ժամկետն ավելացել է 1.6 օրով, ինչը պայմանավորված է 2017 թվականի առաջին եռամսյակի պետական բյուջեի եկամուտների ծրագրի գերազանցմամբ, ինչպես նաև ծախսերի որոշակի խնայողությամբ: Արդյունքում, բանկերում և այլ ֆինանսական հաստատություններում բյուջեի ժամանակավոր ազատ միջոցների տեղաբաշխումից և ավանդներից ստացված տոկոսագումարները 2.5 անգամ գերազանցել են առաջին եռամսյակի ծրագիրը և 1.7%-ով՝ նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից առաջին եռամսյակի ընթացքում ստացվել են 19.9 մլն դրամ շահաբաժիններ` կազմելով ծրագրով նախատեսվածի 1.8%-ը: Նախորդ տարվա համեմատ շահաբաժիններից մուտքերը գրեթե չեն փոփոխվել:

Շուրջ 1.8 մլրդ դրամ է ստացվել պետության կողմից տրված վարկերի օգտագործման դիմաց, որոնք առաջին եռամսյակի ծրագրային ցուցանիշն ապահովել են 60.5%-ով և 24.2%ով գերազանցել են նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են շուրջ 1.7 մլրդ դրամ կամ ծրագրի 59.8%-ը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով 51.2 մլն դրամ:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 1.4 մլն դրամ չնախատեսված մուտքեր՝ 3.5 անգամ գերազանցելով նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հաշվետու ժամանակաշրջանում կազմել են 2.6 մլրդ դրամ` ապահովելով առաջին եռամսյակի ծրագրային ցուցանիշի 102.2%ը և 1.5%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից շուրջ 4.4 մլրդ դրամը ստացվել է ապրանքների մատակարարումից և ծառայությունների մատուցումից` 99.9%ով ապահովելով առաջին եռամսյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 18.2%-ով:

Օրենքով և այլ իրավական ակտերով սահմանված պետական բյուջե մուտքագրվող այլ եկամուտների գծով մուտքագրվել է 896.7 մլն դրամ՝ 17.1%-ով գերազանցելով առաջին եռամսյակի ծրագիրը և 10.1%-ով զիջելով նախորդ տարվա նույն ժամանակահատվածի ցուցանիշը:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

ՀՀ կառավարության ծրագրով 2017 թվականի առաջին եռամսյակում նախատեսվել էր 295.9 մլրդ դրամ ծախսերի կատարում: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով, պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների արտաբյուջետային հաշիվների շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները, ինչպես նաև օրենքով ՀՀ կառավարությանը վերապահված լիազորությունների շրջանակներում կատարված փոփոխությունները ներառյալ` ՀՀ պետական բյուջեի ծախսերի առաջին եռամսյակի ճշտված ծրագիրը կազմել է 332.7 մլրդ դրամ, որի դիմաց փաստացի ծախսերը կազմել են 289.5 մլրդ դրամ: Պետական բյուջեի ծախսերի եռամսյակային ծրագիրը կատարվել է 87%-ով, ընդ որում, շեղումների ընդհանուր գումարի 71.3%-ը բաժին է ընկել ընթացիկ ծախսերին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 2.1%-ով կամ շուրջ 6 մլրդ դրամով` հիմնականում պայմանավորված մեքենաների և սարքավորումների ձեռք բերման, պահպանման և հիմնանորոգման, սոցիալական նպաստների և կենսաթոշակների, դրամաշնորհների ու տոկոսավճարների գծով ծախսերի աճով, ինչպես նաև ոչ ֆինանսական ակտիվների օտարումից մուտքերի նվազմամբ:

Հաշվետու ժամանակահատվածում ընթացիկ ծախսերը կազմել են 276.1 մլրդ դրամ, որոնց եռամսյակային ծրագիրը կատարվել է 90%-ով: Նախորդ տարվա առաջին եռամսյակի համեմատ նշված ծախսերն էական փոփոխության չեն ենթարկվել:

Ընթացիկ ծախսերից 28.3 մլրդ դրամն ուղղվել է պետական հիմնարկների աշխատողների աշխատանքի վարձատրությանը` կազմելով ծրագրի 92%-ը և 3.9%-ով գերազանցելով նախորդ տարվա առաջին եռամսյակի ցուցանիշը:

Ծառայությունների և ապրանքների ձեռք բերման նպատակով պետական բյուջեից օգտագործվել է շուրջ 25.2 մլրդ դրամ, որը կազմում է եռամսյակային ծրագրի 79%-ը: Նշված ծախսերը 16.3%-ով զիջել են նախորդ տարվա համապատասխան ցուցանիշը` հիմնականում պայմանավորված նյութերի ձեռքբերման և շարունակական ծախսերի կրճատմամբ:

Հաշվետու ժամանակահատվածում շուրջ 29.2 մլրդ դրամ ուղղվել է կառավարության պարտքի սպասարկմանը` կազմելով եռամսյակային ծրագրի 94%-ը: Մասնավորապես` 8.6 մլրդ դրամ (84%) տրամադրվել է ներքին պարտքի և 20.5 մլրդ դրամ (98.9%)՝ արտաքին պարտքի սպասարկմանը: Պարտքի սպասարկման ծախսերը նախորդ տարվա նույն ցուցանիշի համեմատ աճել են 3.9%-ով, կամ 1.1 մլրդ դրամով: Մասնավորապես` ներքին պարտքի սպասարկման ծախսերն աճել են 9.5%-ով կամ 750.6 դրամով, իսկ արտաքին պարտքի սպասարկման ծախսերը՝ 1.7%-ով կամ 341.1 մլն դրամով[[11]](#footnote-11):

2017 թվականի առաջին եռամսյակում ՀՀ պետական բյուջեից տրամադրվել են 20.6 մլրդ դրամ սուբսիդիաներ` կազմելով եռամսյակային ծրագրի 94.4%-ը: Նշված գումարից 20.3 մլրդ դրամը տրամադրվել է պետական կազմակերպություններին, 314.6 մլն դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ սուբսիդիաների գծով ծախսերը նվազել են 17.7%-ով կամ 4.4 մլրդ դրամով՝ հիմնականում պայմանավորված այն հանգամանքով, որ 2016 թվականի նույն ժամանակահատվածում 1.9 մլրդ դրամ պետական աջակցություն էր տրամադրվել հողօգտագործողներին մատչելի գներով պարարտանյութերի ձեռքբերման նպատակով և 826.4 մլն դրամ` խմելու ջրի մատակարարման ծառայությունների սուբսիդավորմանը:

Հաշվետու ժամանակահատվածում ՀՀ պետական բյուջեի ընթացիկ ծախսերի 13.7%-ը կամ 37.7 մլրդ դրամ տրամադրվել է դրամաշնորհներին` ապահովելով 89.7% կատարողական: Նշված գումարից շուրջ 36.3 մլրդ դրամը տրամադրվել է պետական հատվածի այլ մակարդակներին, որից 12 մլրդ դրամը` համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որն իրականացվել է նախատեսված ծավալով: Շուրջ 1.5 մլրդ դրամ է տրամադրվել միջազգային կազմակերպություններին ՀՀ անդամակցության համար` կազմելով ծրագրի 99.2%-ը: 2016 թվականի առաջին եռամսյակի համեմատ պետական բյուջեից տրամադրված դրամաշնորհներն ընդհանուր առմամբ աճել են 10.3%‑ով` հիմնականում պայմանավորված ավելացված արժեքի հարկի վերադարձի գծով ծախսերի աճով:

Հաշվետու ժամանակահատվածում ՀՀ պետական բյուջեի ընթացիկ ծախսերի 35.2%-ը` 97.2 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով եռամսյակային ծրագրի 98.1% կատարողական: Մասնավորապես` 30.1 մլրդ դրամ տրամադրվել է նպաստներին, շուրջ 67.1 մլրդ դրամ` կենսաթոշակներին, որոնք կազմել են ծրագրի համապատասխանաբար 97.1%-ը և 98.6%-ը: Նախորդ տարվա նույն ժամանակահատվածի համեմատ նպաստների գծով բյուջեի ծախսերն աճել են 6.9%-ով (1.9 մլրդ դրամով)՝ հիմնականում պայմանավորված մայրության նպաստների աճով, իսկ կենսաթոշակների գծով ծախսերը՝ 2.8%-ով (1.9 մլրդ դրամով), ինչը հիմնականում պայմանավորված է կուտակային կենսաթոշակային համակարգի ներդրման ծախսերի աճով:

2017 թվականի առաջին եռամսյակում 37.9 մլրդ դրամ է տրամադրվել այլ ծախսերին` կազմելով եռամսյակային ծրագրի 75.5%-ը: 2016 թվականի նույն ժամանակահատվածի համեմատ այլ ծախսերն էական փոփոխություն չեն կրել:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 13.4 մլրդ դրամ կամ ծրագրի 52%-ը: Մասնավորապես` 13.5 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով առաջին եռամսյակի ծրագրի 52.4%-ը: Ոչ ֆինանսական ակտիվների գծով ծախսերի շեղումը ծրագրից արձանագրվել է հիմնականում արտաքին աջակցությամբ իրականացվող ծրագրերում, որոնց շրջանակներում կատարվել է կապիտալ ծախսերի 83%-ը` կազմելով 11.2 մլրդ դրամ կամ ծրագրված ծախսերի 61.9%‑ը: Ոչ ֆինանսական ակտիվների գծով ծախսերը 24%-ով գերազանցել են 2016 թվականի առաջին եռամսյակի ցուցանիշը՝ հիմնականում պայմանավորված մեքենաների և սարքավորումների ձեռքբերման, պահպանման և հիմնանորոգման ծախսերի աճով: Ոչ ֆինանսական ակտիվների օտարումից մուտքերը հաշվետու եռամսյակում կազմել են 102.4 մլն դրամ` կանխատեսված 3.5 մլն դրամի և նախորդ տարվա նույն ժամանակահատվածում մուտքագրված 3 մլրդ դրամի դիմաց:

**Գործառական դասակարգում**

2017 թվականի առաջին եռամսյակում *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 71.3 մլրդ դրամ` 84.1%‑ով ապահովելով եռամսյակային ծրագրի կատարումը: Շեղումը հիմնականում պայմանավորված է «Ֆինանսական և հարկաբյուջետային հարաբերություններ», «Ընդհանուր բնույթի հանրային ծառայություններ (այլ դասերին չպատկանող)» և «Պետական պարտքի գծով գործառնություններ» դասերում ընդգրկված ծրագրերի կատարողականով: Հիմնականում նշված դասերի ծախսերի աճի արդյունքում 2016 թվականի առաջին եռամսյակի համեմատ ընդհանուր բնույթի հանրային ծառայությունների ծախսերն աճել են 5.4%-ով:

*Օրենսդիր և գործադիր մարմինների, պետական կառավարման* դասի ծախսերն առաջին եռամսյակում կազմել են 3.6 մլրդ դրամ՝ ապահովելով ծրագրի 83%-ը: Շեղումը հիմնականում պայմանավորված է գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 1.7 մլրդ դրամ կամ նախատեսված ծախսերի 76.2%-ը: Բացի այդ, համապատասխանաբար 85.6%‑ով, 91.4%-ով և 94.3%-ով են կատարվել տվյալ դասում ընդգրկված՝ նախարարների և նախարարությունների աշխատակազմերի, ինչպես նաև ՀՀ Ազգային ժողովի աշխատակազմի և պատգամավորների պահպանման ծախսերը՝ կազմելով համապատասխանաբար 260.7 մլն դրամ, 361.8 մլն դրամ և 747.2 մլն դրամ: Չեն օգտագործվել վարչական օբյեկտների հիմնանորոգման համար նախատեսված 50 մլն դրամի միջոցները: Նախորդ տարվա նույն ժամանակահատվածի համեմատ օրենսդիր և գործադիր մարմինների ու պետական կառավարման ծախսերը նվազել են 9.8%-ով` հիմնականում պայմանավորված 2016 թվականի առաջին եռամսյակում վարչական օբյեկտների հիմնանորոգման նպատակով միջոցների հատկացմամբ, ինչպես նաև 2017 թվականի առաջին եռամսյակում գործադիր իշխանության, պետական կառավարման հանրապետական և տարածքային կառավարման մարմինների, նախարարությունների աշխատակազմերի և ՀՀ Ազգային ժողովի աշխատակազմի ու պատգամավորների պահպանման ծախսերի նվազմամբ:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է 17.2 մլրդ դրամ, որը կազմում է ծրագրային ցուցանիշի 72%‑ը: Ծախսերի շեղումը ծրագրից հիմնականում պայմանավորված է ավելացված արժեքի հարկի գծով առաջացած գերավճարների վերադարձի ու հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի ծախսերով, որոնք կազմել են համապատասխանաբար 13.4 մլրդ դրամ (80.4%) և 690.6 մլն դրամ (33.6%), ինչպես նաև արտաքին աջակցությամբ իրականացվող ծրագրերի շրջանակներում կատարված ծախսերով: Մասնավորապես՝ Եվրոպական ներդրումային բանկի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրով նախատեսված միջոցները` շուրջ 1.2 մլրդ դրամ չեն օգտագործվել: Եվրոպական միության Հարևանության ներդրումային ծրագրի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման դրամաշնորհային ծրագրի շրջանակներում նախատեսված միջոցներն օգտագործվել են 50.7%-ով՝ կազմելով 780.7 մլն դրամ: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների դասի ծախսերն աճել են 15.7%-ով` հիմնականում պայմանավորված ավելացված արժեքի հարկի վերադարձի ծախսերի 46.7% աճով:

Հաշվետու ժամանակահատվածում 3.3 մլրդ դրամ է տրամադրվել *արտաքին հարաբերությունների* դասի ծրագրերին, որը կազմել է նախատեսված հատկացումների 94%-ը: Տվյալ դասի ծրագրերի մեծ մասի գծով արձանագրվել են ծրագրային ցուցանիշներից շեղումներ: Մասնավորապես՝ արտասահմանյան պատվիրակությունների ընդունելությունների նպատակով օգտագործվել է 9.3 մլն դրամ (նախատեսվածի 15.5%-ը), Հայաստանի Հանրապետությանը սուվերեն վարկանիշ շնորհելու կապակցությամբ կազմակերպությունների կողմից մատուցված ծառայությունների դիմաց վճարման նպատակով՝ 44.2 մլն դրամ (48%), ՀՀ դեսպանությունների և ներկայացուցչությունների պահպանման նպատակով՝ 2.4 մլրդ դրամ (98.3%), արտասահմանյան պաշտոնական գործուղումների նպատակով՝ 138.9 մլն դրամ (79.4%), տվյալ դասում ընդգրկված՝ նախարարությունների աշխատակազմերի պահպանման նպատակով՝ 216.2 մլն դրամ (86.8%): Նշենք, որ Հայաստանի Հանրապետությանը սուվերեն վարկանիշ շնորհելու կապակցությամբ կազմակերպությունների կողմից մատուցված ծառայությունների դիմաց վճարման ցուցանիշը պայմանավորված է նրանով, որ «Ֆիչ Ռեյթինգս» վարկանիշային գործակալության կողմից վճարման պահանջ չի ներկայացվել: Նախորդ տարվա նույն ժամանակահատվածի համեմատ արտաքին հարաբերությունների դասի ծախսերն էական փոփոխություն չեն կրել:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են 786.9 մլն դրամ կամ նախատեսվածի 85%-ը:

*Աշխատակազմի (կադրերի) գծով ընդհանուր բնույթի ծառայությունների* դասին 2017 թվականի առաջին եռամսյակում տրամադրվել է 140 մլն դրամ, որը կազմել է ծրագրային հատկացումների 88.8%-ը: Նշված գումարից 55.5 մլն դրամն ուղղվել է տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանմանը, որը կազմել է ծրագրի 95%-ը, 35 մլն դրամը՝ քաղաքացիական ծառայության կադրերի ռեզերվում գտնվող քաղաքացիական ծառայողների վարձատրությանը, որն օգտագործվել է նախատեսված ծավալով, 49.5 մլն դրամը՝ քաղաքացիակական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորմանը, որն օգտագործվել է 77.1%-ով: Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերը նվազել են 2.2%-ով՝ հիմնականում պայմանավորված քաղաքացիական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորման գծով ծախսերի նվազմամբ:

2017 թվականի առաջին եռամսյակում *ծրագրման և վիճակագրական ընդհանուր ծառայությունների* դասին տրամադրվել է 363.8 մլն դրամ, որը կազմել է ծրագրային հատկացումների 79.6%-ը: Շեղումը հիմնականում պայմանավորված է «2015 թվականի Հայաստանի ժողովրդագրության և առողջության հարցերի հետազոտություն» ծրագրի ծախսերի կատարողականով, որը կազմել է 7% կամ 4.4 մլն դրամ: Բացի այդ, հաշվետու ժամանակահատվածում Գյումրու և Վանաձորի տեխնոլոգիական կենտրոնների գործունեության իրականացմանը և տեղեկատվական տեխնոլոգիաների ոլորտի խթանման ծառայություններին նախատեսվել էր հատկացնել համապատասխանաբար 15 մլն դրամ և 5.5 մլն դրամ, որոնք չեն օգտագործվել: Տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ու պետական վիճակագրական տեղեկատվության հավաքագրման համար նախատեսված միջոցներն օգտագործվել են համապատասխանաբար 93.4%-ով և 98.8%-ով՝ կազմելով 199.7 մլն դրամ և 111.4 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերը նվազել են 63.5%‑ով` հիմանականում պայմանավորված 2016 թվականի առաջին եռամսյակում ՀՀ պետական մարմիններին լիցենզիոն ծրագրային փաթեթներով ապահովման նպատակով միջոցների հատկացմամբ:

*Ընդհանուր բնույթի այլ ծառայությունների* դասին տրամադրվել է 283.1 մլն դրամ, որը կազմել է հաշվետու ժամանակահատվածի ծրագրային հատկացումների 91%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 87.9% կամ 199.5 մլն դրամ: Նախորդ տարվա նույն ժամանակահատվածի համեմատ ընդհանուր բնույթի այլ ծառայությունների ծախսերն աճել են 27.8%‑ով՝ հիմնականում պայմանավորված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի աճով:

2017 թվականի առաջին եռամսյակում ՀՀ պետական բյուջեից ավելի քան 1.9 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 90.1%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման ծախսերի կատարողականով, որոնք կազմել են 1.5 մլրդ դրամ կամ նախատեսվածի 91.8%-ը: Գիտաշխատողներին գիտական աստիճանների համար տրվող հավելավճարների և «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման, զարգացման ու գիտական ներուժի արդիականացման ծրագրերի շրջանակներում նախատեսված միջոցները նույնպես ամբողջությամբ չեն օգտագործվել և կազմել են համապատասխանաբար 141 մլն դրամ (83.9%) և 123.2 մլն դրամ (81.6%): 2016 թվականի առաջին եռամսյակի համեմատ ընդհանուր բնույթի հետազոտական աշխատանքների ծախսերն աճել են 8.3%-ով` հիմնականում պայմանավորված գիտական և գիտատեխնիկական գործունեության ենթակառուցվածքների պահպանման ու զարգացման ծախսերի աճով:

2017 թվականի առաջին եռամսյակում *ընդհանուր բնույթի հանրային ծառայությունների գծով հետազոտական և նախագծային աշխատանքներին* ՀՀ պետական բյուջեից տրամադրվել է 331.7 մլն դրամ` ապահովելով 95.9% կատարողական: 2016 թվականի առաջին եռամսյակի համեմատ նշված ծախսերն աճել են 40.3%-ով՝ պայմանավորված գիտական և գիտատեխնիկական գործունեության պայմանագրային (թեմատիկ) հետազոտությունների շրջանակներում օգտագործված միջոցների ավելացմամբ: Նշված ծախսերը կազմել են 290.4 մլն դրամ կամ նախատեսվածի 95.3%-ը:

*Այլ դասերին չպատկանող ընդհանուր բնույթի հանրային ծառայություններին* տրամադրվել է 2.9 մլրդ դրամ, որը կազմել է առաջին եռամսյակի ծրագրային հատկացումների 44.9%-ը: Շեղումը հիմնականում պայմանավորված է ՀՀ Ազգային ժողովի պատգամավորների ընտրությունների գծով ծախսերի կատարողականով, որոնք կազմել են 196.7 մլն դրամ (7.1%): Արտաբյուջետային միջոցների հաշվին «Աջակցություն մարդու իրավունքների պաշտպանությանը Հայաստանի Հանրապետությունում» ծրագրի ծախսերը կազմել են շուրջ 1.5 մլրդ դրամ (79.7%): Տվյալ դասի ծախսերից 511.7 մլն դրամը կազմել են ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի գծով իրականացվող ծախսերը, որոնք կատարվել են 72.6%-ով: Համաշխարհային բանկի աջակցությամբ իրականացվող Տեղական տնտեսության ենթակառուցվածքի զարգացման դրամաշնորհային ծրագրի շրջանակներում օգտագործվել է ծրագրված միջոցների 46.5%-ը՝ 120.4 մլն դրամ, իսկ Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի շրջանակներում նախատեսված միջոցները՝ 32.4 մլն դրամի չափով չեն օգտագործվել: Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա առաջին եռամսյակի համեմատ աճել են 40.8%‑ով՝ հիմնականում պայմանավորված «Աջակցություն մարդու իրավունքների պաշտպանությանը Հայաստանի Հանրապետությունում ծրագրի» շրջանակներում կատարված ծախսերով:

2017 թվականի առաջին եռամսյակում *պետական պարտքի գծով գործառնություններին* տրամադրվել է 29.2 մլրդ դրամ, որը կազմել է առաջին եռամսյակի ծրագրային հատկացումների 94%-ը: Տնտեսումը հիմնականում առկա է ՀՀ պետական արժեթղթերի (գանձապետական պարտատոմսերի) սպասարկման ծախսերում, որոնք կազմել են 8.6 մլրդ դրամ կամ ծրագրված միջոցների 84%-ը: 4.9 մլրդ դրամ է ուղղվել օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկմանը, որը կազմել է ծրագրային ցուցանիշի 95.6%-ը: Արտաքին վարկերի սպասարկման գծով տնտեսումները հիմնականում պայմանավորված են եղել 6-ամսյա ԱՄՆ դոլարի LIBOR, 6-ամսյա EURIBOR կանխատեսումային և 2017 թվականի առաջին եռամսյակի վճարումների համար կիրառված փաստացի դրույքաչափերի տարբերությամբ և մի շարք վարկերի գծով մասհանումների ծրագրային ցուցանիշի թերակատարմամբ: Արտարժութային պետական պարտատոմսերի սպասարկման համար նախատեսված միջոցներն ամբողջությամբ օգտագործվել են՝ կազմելով 15.6 մլրդ դրամ: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 3.9%‑ով՝ հիմնականում պայմանավորված գանձապետական պարտատոմսերի սպասարկման ծախսերի աճով: ՀՀ կառավարության պարտքի սպասարկման ծախսերի աճը պայմանավորված է եղել նախ և առաջ 2017 թվականի առաջին եռամսյակի ընթացքում 2016 թվականի նույն ժամանակահատվածի համեմատությամբ պարտքի ծավալի աճով` 16.8%-ով: Աճին նպաստել են նաև.

* 2016 թվականի ընթացքում պարտքի կառուցվածքում արձանագրված տեղաշարժերը` պետական գանձապետական պարտատոմսերի մասնաբաժնի աճը, որը 2017 թվականի առաջին եռամսյակի վերջի դրությամբ 2016 թվականի նույն ժամանակահատվածի համեմատությամբ աճել է 4.3 տոկոսային կետով: Դա նվազեցրել է պարտքի արտարժութային ռիսկերը և միևնույն ժամանակ հանգեցրել է պարտքի սպասարկման ծախսերի ավելացմանը.
* ՀՀ կառավարության կողմից արտաքին աղբյուրներից ստացված վարկերի սպասարկման միջին տոկոսադրույքի աճը 1.6%-ից մինչև 1.8%.
* արտարժութային վճարումների փոխարկումների համար կիրառվող փոխարժեքների փոփոխությունը (մասնավորապես, բյուջեում կանխատեսված՝ ԱՄՆ դոլարի նկատմամբ ՀՀ դրամի փոխարժեքը 473.4-ից աճել է 475.36-ի` 0.4%-ով):

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են 12.1 մլրդ դրամ` ապահովելով 99.5% կատարողական: Միջոցների հիմնական մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք նախատեսված ծավալով տրամադրվել են՝ կազմելով 12 մլրդ դրամ: Նախորդ տարվա առաջին եռամսյակի համեմատ կառավարության տարբեր մակարդակների միջև իրականացվող ընդհանուր բնույթի տրանսֆերտներն աճել են 1.3%‑ով:

Հաշվետու ժամանակահատվածում *պաշտպանության* բնագավառին ՀՀ պետական բյուջեից տրամադրվել է 39.4 մլրդ դրամ՝ ապահովելով ծրագրի 91%-ը: Նշված միջոցներից 38.7 մլրդ դրամը տրամադրվել է ռազմական պաշտպանությանը, 39.9 մլն դրամը` արտաքին ռազմական օգնությանը, 633.3 մլն դրամը` այլ դասերին չպատկանող պաշտպանական ծախսերին, որոնք կազմել են ծրագրային հատկացումների համապատասխանաբար 92.7%‑ը, 98%-ը և 48%‑ը: Ծրագրից շեղումը հիմնականում պայմանավորված է ռազմական կարիքների բավարարման ծախսերի կատարողականով, որը կազմել է 87.8% կամ 34.8 մլրդ դրամ: Պաշտպանության ոլորտում հետազոտական և նախագծային աշխատանքների համար նախատեսված 164.1 մլն դրամը չի օգտագործվել: Նախորդ տարվա առաջին եռամսյակի համեմատ պաշտպանության ոլորտի ծախսերն էական փոփոխություն չեն կրել:

*Հասարակական կարգի, անվտանգության և դատական գործունեության բնագավառին* 2017 թվականի առաջին եռամսյակում ՀՀ պետական բյուջեից տրամադրվել է շուրջ 23.4 մլրդ դրամ՝ ապահովելով եռամսյակային ծրագրի 91.7% կատարողական, ընդ որում, բոլոր դասերում առկա են ծրագրից շեղումներ: Նշված բաժնի ծախսերի 72.8%-ն ուղղվել է հասարակական կարգի և անվտանգության պահպանության, 5.6%-ը` փրկարար ծառայության, 9.1%‑ը` դատական գործունեության և իրավական պաշտպանության, 2.7%‑ը` դատախազության, 5.8%‑ը` կալանավայրերի և 4%‑ը` նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերն աճել են 1.8%-ով կամ 410.5 մլն դրամով` հիմնականում պայմանավորված ազգային անվտանգության*,* փրկարար ծառայության և դատարանների ծախսերի աճով:

Հաշվետու եռամսյակում 17 մլրդ դրամ է տրամադրվել *հասարակական կարգի և անվտանգության* բնագավառի ծրագրերին՝ ապահովելով եռամսյակային ծրագրի 93% կատարողական: Նշված գումարից շուրջ 12.7 մլրդ դրամ (ծրագրի 93%-ը) տրամադրվել է ոստիկանությանը, 3.8 մլրդ դրամ (93.9%)` Ազգային անվտանգությանը և 535.2 մլն դրամ (85.5%)` պետական պահպանությանը: Շեղումը հիմնականում առաջացել է ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի, ազգային անվտանգության ապահովման և հասարակական կարգի պահպանության ապահովման ծախսերի գծով: 2016 թվականի առաջին եռամսյակի համեմատ հասարակական կարգի և անվտանգության խմբի ծախսերն աճել են 1.3%-ով, որն ապահովվել է ազգային անվտանգության ծախսերի 12.2%-ով աճի հաշվին, իսկ ոստիկանության և պետական պահպանության ծախսերում արձանագրվել է նվազում համապատասխանաբար 1.4%‑ով և 2.2%-ով:

*Փրկարար ծառայության* ծախսերը հաշվետու ժամանակահատվածում կազմել են 1.3 մլրդ դրամ՝ ապահովելով ծրագրի 87.8%-ով կատարում և 23.3%-ով գերազանցելով 2016 թվականի առաջին եռամսյակի ծախսերը:

*Դատական գործունեության և իրավական պաշտպանության* խմբին տրամադրվել է 2.1 մլրդ դրամ՝ ապահովելով ծրագրի 89.3%-ով կատարում: Նշված գումարից 2 մլրդ դրամը կազմել են դատարանների, 126.5 մլն դրամը՝ իրավական պաշտպանության դասի ծախսերը, որոնք կատարվել են համապատասխանաբար 89.2%-ով և 91.7%-ով: Շեղումը հիմնականում պայմանավորված է ՀՀ դատարանների պահպանման և Դատական ակտերի հարկադիր կատարումն ապահովող ծառայության պահպանման ու վերջինիս նյութական խրախուսման և համակարգի զարգացման ֆոնդի ծախսերի կատարողականով, որոնք կազմել են համապատասխանաբար` 92% (1.5 մլրդ դրամ), 84.4% (229.6 մլն դրամ) և 72.2% (180.3 մլն դրամ): 2016 թվականի առաջին եռամսյակի համեմատ դատական գործունեության և իրավական պաշտպանության ծախսերն աճել են 9.7%-ով` հիմնականում պայմանավորված 2017 թվականի պետական բյուջեում Դատական ակտերի հարկադիր կատարումն ապահովող ծառայության նյութական խրախուսման և համակարգի զարգացման ֆոնդ նախատեսելու հանգամանքով և ՀՀ դատարանների պահպանման ծախսերի աճով:

*Դատախազության* խմբի ծախսերը հաշվետու ժամանակահատվածում կազմել են 620.1 մլն դրամ կամ ծրագրի 99%-ը: Միջոցներն ուղղվել են ՀՀ դատախազության պահպանմանը և 2.3%-ով գերազանցել են 2016 թվականի առաջին եռամսյակի ցուցանիշը:

Հաշվետու ժամանակահատվածում 1.4 մլրդ դրամ է տրամադրվել *կալանավայրերին`* կազմելով ծրագրի 84.9%-ը և 16.3%-ով նվազելով նախորդ տարվա առաջին եռամսյակի համապատասխան ցուցանիշի համեմատ:

933.4 մլն դրամ են կազմել *նախաքննության* ծախսերը՝ ապահովելով ծրագրի 86%-ը: Շեղումը հիմնականում պայմանավորված է ՀՀ քննչական կոմիտեի պահպանման ծախսերի կատարողականով, որը կազմել է 87.1% կամ 841.5 մլն դրամ: Շուրջ 92 մլն դրամ ուղղվել է ՀՀ հատուկ քննչական ծառայության պահպանմանը՝ կազմելով ծրագրի 77.1%-ը: Նախորդ տարվա առաջին եռամսյակի համեմատ նախաքննության դասի ծախսերն էական փոփոխության չեն ենթարկվել:

2017 թվականի առաջին եռամսյակում *տնտեսական հարաբերությունների* բաժնի ծախսերը կազմել են 14.7 մլրդ դրամ և ապահովել եռամսյակային ծրագրի 61.3% կատարողական: Վերջինս հիմնականում պայմանավորված է ճանապարհային տրանսպորտի, գյուղատնտեսության, այլ դասերին չպատկանող տնտեսական հարաբերությունների և ոռոգման դասերի ծախսերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերն աճել են 4%‑ով կամ 563.8 մլն դրամով, ինչը հիմնականում ձևավորվել է այլ դասերին չպատկանող տնտեսական հարաբերությունների ու ճանապարհային տրանսպորտի դասերի ծախսերի աճի և գյուղատնտեսության ու ոռոգման դասերի ծախսերի նվազման արդյունքում:

Հաշվետու ժամանակահատվածում *ընդհանուր բնույթի տնտեսական և առևտրային հարաբերությունների* դասիծախսերը կազմել են շուրջ 524.8 մլն դրամ` ապահովելով եռամսյակային ծրագրի 72.9%-ը: Նշված ցուցանիշը հիմնականում պայմանավորված է այն հանգամանքով, որ ՀՀ տնտեսական զարգացման և ներդրումների նախարարության արտաբյուջետային միջոցների հաշվին նախարարության պահպանման ծախսերը կատարվել են 5.3%-ով և կազմել 5.9 մլն դրամ: Բացի այդ, չեն օգտագործվել դասում ընդգրկված երեք ծրագրերի համար նախատեսված 63.9 մլն դրամի միջոցները: Հիդրոօդերևութաբանական ծառայությունների, «ՀՀ հավատարմագրման համակարգի բարեփոխում և հավատարմագրման ազգային մարմնի կայացում» ծրագրին պետական աջակցության և «Հայաստանի զարգացման հիմնադրամի» կանոնադրական հիմնախնդիրների իրականացմանը պետական աջակցության նպատակով նախատեսված միջոցներն ամբողջությամբ օգտագործվել են՝ կազմելով համապատասխանաբար 193.9 մլն դրամ, 2.3 մլն դրամ և 66.8 մլն դրամ: Նախորդ տարվա առաջին եռամսյակի համեմատ ընդհանուր բնույթի տնտեսական և առևտրային հարաբերությունների դասի ծախսերն աճել են 14.1%-ով` հիմնականում պայմանավորված հիդրոօդերևութաբանական ծառայությունների ու ՀՀ տնտեսական զարգացման և ներդրումների նախարարության շուկայի վերահսկողության տեսչական մարմնի պահանման ծախսերի համապատասխանաբար 31%‑ով (կամ 45.8 մլն դրամով) և մոտ 8.6 անգամ (կամ 17.8 մլն դրամով) աճով:

2017 թվականի առաջին եռամսյակում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է շուրջ 7.8 մլրդ դրամ՝ կազմելով եռամսյակային ծրագրի 73.9%-ը: Շեղումը հիմնականում պայմանավորված է գյուղատնտեսության և ոռոգման ոլորտներում արտաքին աջակցությամբ իրականացվող վարկային ծրագրերի կատարողականով, ինչպես նաև գյուղատնտեսական հողօգտագործողներին մատչելի գներով պարարտանյութերի ձեռքբերման համար նախատեսված պետական աջակցության միջոցներն ամբողջությամբ չօգտագործելու հանգամանքով: Խմբի ծախսերի 30.9%‑ը կամ 2.4 մլրդ դրամը կազմել են գյուղատնտեսության, 2.6%-ը կամ 198.8 մլն դրամը` անտառային տնտեսության և 66.5%-ը կամ 5.2 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերը նվազել են 29.1%-ով կամ 3.2 մլրդ դրամով` հիմնականում պայմանավորված գյուղատնտեսության և ոռոգման դասերի ծախսերի նվազմամբ:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 2.4 մլրդ դրամ կամ ծրագրի 58.5%-ը: Շեղումը հիմնականում պայմանավորված է նրանով, որ չեն օգտագործվել դասում ընդգրկված չորս ծրագրերի համար նախատեսված 778.5 մլն դրամի միջոցները, որից, մասնավորապես, 687.5 մլն դրամը նախատեսված էր գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության նպատակով: Բացի այդ, ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության և Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության երկրորդ վարկային ծրագրերի շրջանակներում օգտագործվել է ծրագրով նախատեսված միջոցների համապատասխանաբար 25.1%-ը և 41.4%-ը՝ կազմելով 1.3 մլրդ դրամ և 237.3 մլն դրամ, իսկ գյուղատնտեսական կենդանիների պատվաստման ծախսերը կատարվել են 28.9%-ով՝ կազմելով 80.3 մլն դրամ: Ընդհանուր առմամբ, դասի շրջանակներում կատարված հատկացումների հաշվին իրականացվել են 15 ծրագրեր, այդ թվում` արտաքին աղբյուրներից ֆինանսավորվել են երեք վարկային և մեկ դրամաշնորհային ծրագրեր: Դասում ընդգրկված հինգ ծրագրերի գծով, որոնց ծախսերը կազմել են 213.9 մլն դրամ, արձանագրվել է 100% կատարողական: Նախորդ տարվա նույն ժամանակահատվածի համեմատ գյուղատնտեսության դասի ծախսերը նվազել են 44.1%-ով կամ 1.9 մլրդ դրամով, ինչը հիմնականում պայմանավորված է 2016 թվականի առաջին եռամսյակում գյուղատնտեսական հողօգտագործողներին մատչելի գներով պարարտանյութերի ձեռքբերմանը պետական աջակցության նպատակով միջոցների տրամադրմամբ, որի համար 2017 թվականի առաջին եռամսյակի պետական բյուջեով նախատեսված 687.5 մլն դրամի միջոցները, ինչպես նշվեց, չեն օգտագործվել:

2017 թվականի առաջին եռամսյակում *անտառային տնտեսության* դասի ծախսերը կազմել են 198.8 մլն դրամ և 100%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիտորինգը, որոնց շրջանակներում օգտագործվել է համապատասխանաբար 190.2 մլն դրամ և 8.5 մլն դրամ: Նախորդ տարվա նույն ժամանակահատվածի համեմատ անտառային տնտեսությանծախսերը նվազել են 15.3%‑ով կամ 36 մլն դրամով` հիմնականում պայմանավորված անտառպահպանական ծառայությունների ծախսերի նվազմամբ:

2017 թվականի առաջին եռամսյակում *ոռոգման* դասի ծախսերը կազմել են շուրջ 5.2 մլրդ դրամ և ապահովել եռամսյակային ծրագրի 83.3% կատարողական: Շեղումը հիմնականում պայմանավորված է Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման և Համաշխարհային բանկի աջակցությամբ իրականացվող Ոռոգման համակարգերի արդյունավետության բարձրացման վարկային ծրագրերի կատարողականով, որոնց շրջանակներում հատկացված միջոցներն օգտագործվել են համապատասխանաբար 75.7%-ով և 22%-ով՝ կազմելով 2.5 մլրդ դրամ և 43.8 մլն դրամ: Ոռոգման ոլորտին կատարված հատկացումների հաշվին առաջին եռամսյակում իրականացվել են 8 ծրագրեր, որոնցից 4-ն արտաքին աջակցությամբ իրականացվող վարկային ծրագրեր են: Դասում ընդգրկված երեք ծրագրերի գծով, որոնց ծախսերը կազմել են շուրջ 2.6 մլրդ դրամ, արձանագրվել է 100% կատարողական: Նախորդ տարվա նույն ժամանակահատվածի համեմատ ոռոգման բնագավառի ծախսերը նվազել են 19.5%‑ով կամ 1.3 մլրդ դրամով, ինչը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության տրամադրման և Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի շրջանակներում կատարված ծախսերի նվազմամբ` համապատասխանաբար 45.8%-ով և 97.4%-ով: Միևնույն ժամանակ հարկ է նշել, որ Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում 2016 թվականի առաջին եռամսյակում միջոցներ չէին օգտագործվել:

*Վառելիքի և էներգետիկայի* բնագավառում 2017 թվականի առաջին եռամսյակում ՀՀ պետական բյուջեի ծախսերը կազմել են շուրջ 1.1 մլրդ դրամ՝ 58.5%-ով ապահովելով ծրագրի կատարումը, որը հիմնականում պայմանավորված է «Վառելիքի այլ տեսակներ» և «էլեկտրաէներգիա» դասերի ծախսերի համապատասխանաբար 63.2% և 37% կատարողականով: 2016 թվականի առաջին եռամսյակի համեմատ վառելիքի և էներգետիկայի բնագավառի ծախսերն աճել են 2.9%-ով կամ 30.4 մլն դրամով՝ հիմնականում պայմանավորված «Վառելիքի այլ տեսակներ» դասի ծախսերի աճով:

Հաշվետու ժամանակահատվածում 42 մլն դրամ է տրամադրվել *միջուկային վառելիքի* դասին` կազմելով ծրագրի 91.6%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերն աճել են 18.3%-ով կամ 6.5 մլն դրամով:

2017 թվականի առաջին եռամսյակում 901.2 մլն դրամ են կազմել *վառելիքի այլ տեսակների դասի* ծախսերը` ապահովելով եռամսյակային ծրագրի 63.2% կատարողական: Նշված ոլորտում իրականացվել են երեք դրամաշնորհային ծրագրեր, որոնցից երկուսը ֆինանսավորվել են Համաշխարհային բանկի աջակցությամբ: Մասնավորապես՝ 773.8 մլն դրամ է օգտագործվել ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման, 72.9 մլն դրամ՝ Համաշխարհային բանկի աջակցությամբ իրականացվող երկրաջերմային հետախուզական հորատման և 54.6 մլն դրամ՝ Համաշխարհային բանկի աջակցությամբ իրականացվող արդյունաբերական մասշտաբի արևային էներգիայի ծրագրի նախապատրաստման համար դրամաշնորհային ծրագրերի շրջանակներում, որոնք կազմել են նախատեսված միջոցների համապատասխանաբար 100.9%-ը, 13.4%-ը և 46.6%-ը: Նախորդ տարվա նույն ժամանակահատվածի համեմատ տվյալ դասի ծախսերն աճել են 3.1%-ով՝ հիմնականում պայմանավորված ՌԴ աջակցությամբ իրականացվող Հայկական ԱԷԿ-ի համար N 2 էներգաբլոկի շահագործման նախագծային ժամկետի երկարացման և Համաշխարհային բանկի աջակցությամբ իրականացվող արդյունաբերական մասշտաբի արևային էներգիայի ծրագրի նախապատրաստման համար դրամաշնորհային ծրագրերի շրջանակներում օգտագործված միջոցների ավելացմամբ: Միևնույն ժամանակ, նախորդ տարվա նույն ժամանակահատվածի համեմատ Համաշխարհային բանկի աջակցությամբ իրականացվող երկրաջերմային հետախուզական հորատման դրամաշնորհային ծրագրի շրջանակներում օգտագործված միջոցները նվազել են 78%-ով կամ 258.8 մլն դրամով:

Հաշվետու ժամանակահատվածում 140.8 մլն դրամ են կազմել *էլեկտրաէներգիայի* դասի ծախսերը` 37%-ով ապահովելով ծրագիրը: Շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով: Մասնավորապես՝ չեն օգտագործվել Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման վարկային ծրագրի շրջանակներում նախատեսված 89.8 մլն դրամի միջոցները: Էլեկտրաէներգիայի ոլորտում իրականացվել են չորս ծրագրեր, որոնցից երեքը վարկային ծրագրեր են: Հատկացված միջոցներից 125.1 մլն դրամն ուղղվել է ՀՀ էներգետիկայի և բնական պաշարների նախարարության աշխատակազմի պահպանմանը` 86.3%-ով ապահովելով ծրագիրը: Հիմնականում վերջինով պայմանավորված՝ նախորդ տարվա նույն ժամանակահատվածի համեմատ էլեկտրաէներգիայի բնագավառի ծախսերը նվազել են 2.3%-ով կամ 3.3 մլն դրամով:

2017 թվականի առաջին եռամսյակում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են 3.4 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրման ծառայության ձեռքբերմանը: Նախորդ տարվա նույն ժամանակահատվածի համեմատ նշված ծախսերը գրեթե չեն փոփոխվել:

2017 թվականի առաջին եռամսյակում *տրանսպորտի* բնագավառում ՀՀ պետական բյուջեի ծախսերը կազմել են շուրջ 4.7 մլրդ դրամ՝ 52.3%-ով ապահովելով ծրագրի կատարումը, որը հիմնականում պայմանավորված է ճանապարհային տրանսպորտի դասի ծախսերի 50% կատարողականով: Խմբի ծախսերի 85.1%-ը կամ շուրջ 4 մլրդ դրամը կազմել են ճանապարհային, 1.1%‑ը կամ 51 մլն դրամը` օդային և 13.8%-ը կամ 647 մլն դրամը` խողովակաշարային և այլ տրանսպորտի դասերի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 16.3%-ով կամ 657 մլն դրամով՝ հիմնականում պայմանավորված ճանապարհային տրանսպորտի ծախսերի աճով:

Հաշվետու ժամանակահատվածում *ճանապարհային տրանսպորտի* դասում պետական բյուջեի ծախսերը կազմել են շուրջ 4 մլրդ դրամ կամ եռամսյակային ծրագրի 50%-ը: Ընդհանուր առմամբ ճանապարհային տրանսպորտի ոլորտին կատարված հատկացումների հաշվին իրականացվել են 12 ծրագրեր, այդ թվում` արտաքին աղբյուրներից ֆինանսավորվել են ութ վարկային ծրագրեր: Շեղումը հիմնականում պայմանավորված է Ասիական զարգացման բանկի և Եվրոպական ներդրումային բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 26%-ը՝ 735.7 մլն դրամ: Բացի այդ, Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի ու Համաշխարհային բանկի աջակցությամբ իրականացվող կենսական նշանակության ճանապարհացանցի բարելավման լրացուցիչ վարկային ծրագրի շրջանակներում նախատեսված միջոցներն օգտագործվել են համապատասխանաբար 52.3%-ով և 7.5%-ով՝ կազմելով 651.4 մլն դրամ և 46.7 մլն դրամ: Հաշվետու ժամանակահատվածում հատկացված միջոցներից 944.2 մլն դրամն ուղղվել է միջպետական և հանրապետական նշանակության ավտոճանապարհների ձմեռային պահպանման, ընթացիկ պահպանման և շահագործման աշխատանքների ֆինանսավորմանը՝ կազմելով ծրագրի 76.1%-ը: Նախորդ տարվա նույն ժամանակահատվածի համեմատ ճանապարհային տրանսպորտի դասի ծախսերն աճել են 20.1%‑ով կամ 666.4 մլն դրամով, ինչը հիմնականում պայմանավորված է 2017 թվականի առաջին եռամսյակում Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման ծրագրի շրջանակներում օգտագործված միջոցներով, որի գծով 2016 թվականի առաջին եռամսյակում նախատեսված միջոցները չէին օգտագործվել, ինչպես նաև Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի ու Երևան քաղաքի փողոցների ընթացիկ նորոգման և ճաքալցման աշխատանքների իրականացման համար պետական աջակացության ծախսերի աճով:

Հաշվետու ժամանակահատվածում պետական բյուջեից 1 մլն դրամ էր հատկացվել *երկաթուղային տրանսպորտի* դասին՝ ՀՀ տարածքում ՌԴ զորամիավորումների հասցեով երկաթուղային փոխադրումների սպասարկման և մատուցվող ծառայությունների ծախսերի փոխհատուցման նպատակով, որը չի օգտագործվել:

2017 թվականի առաջին եռամսյակում *օդային տրանսպորտի* գծով պետական բյուջեի ծախսերը կազմել են 51 մլն դրամ՝ արձանագրելով 81.9% կատարողական: Շեղումը պայմանավորված է ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 86.5% (40 մլն դրամ) կատարողականով, ինչպես նաև ՀՀ օդանավակայաններում ՌԴ զորամիավորումների օդանավերի սպասարկման և մատուցվող ծառայությունների ծախսերի փոխհատուցման համար նախատեսված 5 մլն դրամի միջոցները չօգտագործելու հանգամանքով: 2016 թվականի նույն ժամանակահատվածի համեմատ օդային տրանսպորտի բնագավառի ծախսերն աճել են 24.4%-ով կամ 10 մլն դրամով` հիմնականում պայմանավորված ԱՊՀ տարածքում օդային տրանսպորտով ՀՀ քաղաքացիներ հանդիսացող Հայրենական Մեծ պատերազմի հաշմանդամների և մասնակիցների, ինչպես նաև նրանց հավասարեցված անձանց մատուցվող ծառայությունների դիմաց չստացված եկամուտների փոխհատուցման և մարդասիրական բեռներ փոխադրող օտարերկրյա օդանավերի աերոնավիգացիոն սպասարկման, թռիչք-վայրէջքի, օդանավերի կանգառի և վերգետնյա սպասարկումների ու մատուցված ծառայությունների փոխհատուցման նպատակով 2017 թվականի պետական բյուջեից միջոցների հատկացմամբ, որոնք առաջին եռամսյակում կազմել են համապատասխանաբար 8 մլն դրամ և 3 մլն դրամ:

*Խողովակաշարային և այլ տրանսպորտի* գծով պետական բյուջեի ծախսերը կազմել են շուրջ շուրջ 647 մլն դրամ` 70%-ով ապահովելով ծրագրի կատարումը: Շեղումը պայմանավորված է Երևանի մետրոպոլիտենի վերակառուցման երկրորդ ծրագրի շրջանակներում նախատեսված Եվրոպական ներդրումային բանկի վարկային միջոցները, Եվրոպական միության հարևանության ներդրումային ծրագրի դրամաշնորհային միջոցները և ՀՀ կառավարության համաֆինանսավորման միջոցները՝ ընդհանուր առմամբ 276.7 մլն դրամ, չօգտագործելու հանգամանքով: Նշված ոլորտում իրականացվել են երկու ծրագրեր: Դրանք են Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 490 մլն դրամ և 157 մլն դրամ` ապահովելով 100% կատարողական: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերը նվազել են 2.9%‑ով կամ 19.4 մլն դրամով` հիմնականում պայմանավորված Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորման ծախսերի նվազմամբ:

2017 թվականի առաջին եռամսյակում *կապի* ոլորտում ՀՀ պետական բյուջեի ծախսերը կազմել են 56.4 մլն դրամ՝ 100%-ով ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը նվազել են 28.2%-ով կամ 22.2 մլն դրամով:

Հաշվետու ժամանակահատվածում պետական բյուջեից 10 մլն դրամ է հատկացվել *զբոսաշրջության* դասին` Զբոսաշրջության զարգացման ծրագրի ֆինանսավորման նպատակով, որը չի օգտագործվել:

2017 թվականի առաջին եռամսյակում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեի ծախսերն ամբողջությամբ կատարվել են՝ կազմելով 6.4 մլն դրամ, որը տրամադրվել է տեխնիկական անվտանգության կանոնակարգման ծառայությունների ձեռքբերմանը: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների գծով ծախսերը նվազել են 68.6%-ով կամ շուրջ 14.1 մլն դրամով` հիմնականում պայմանավորված 2016 թվականի առաջին եռամսյակում պետական բյուջեից պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայությունների ձեռքբերման համար միջոցների հատկացմամբ:

2017 թվականի առաջին եռամսյակում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է 586.1 մլն դրամ` 31%-ով ապահովելով ծրագիրը, ինչը պայմանավորված է ծախսերի համեմատաբար ցածր կատարողականով: Խմբի ծախսերը հաշվետու ժամանակահատվածում կազմել են 674.3 մլն դրամ կամ նախատեսվածի 35.7%‑ը՝ նախորդ տարվա նույն ժամանակահատվածի 577.6 մլն դրամի դիմաց, իսկ ոչ ֆինանսական ակտիվների օտարումից մուտքագրվել է 88.2 մլն դրամ՝ նախորդ տարվա նույն ժամանակահատվածի 3 մլրդ դրամի դիմաց, որը ծրագրով նախատեսված չէ: Ծախսերի 35.7% կատարողականը մեծ մասամբ պայմանավորված է Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի շրջանակներում նախատեսված 701.5 մլն դրամի միջոցները չօգտագործելու հանգամանքով, ինչպես նաև Համաշխարհային բանկի աջակցությամբ իրականացվող Սոցիալական ներդրումների և տեղական զարգացման դրամաշնորհային ծրագրի և Տարածքային զարգացման հիմնադրամի վարկային ծրագրի կատարողականներով, որոնք կազմել են համապատասխանաբար 0.3% (696.6 հազար դրամ) և 55.9% (170.9 մլն դամ): Հաշվետու ժամանակահատվածում 238.6 մլն դրամ են կազմել «Հայաստանի Հանրապետության 2017 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2017 թվականի առաջին եռամսյակում *շրջակա միջավայրի պաշտպանության* բնագավառում պետական բյուջեի ծախսերը կազմել են 851.8 մլն դրամ կամ ծրագրով նախատեսվածի 55.9%‑ը: Շեղումը հիմնականում պայմանավորված է Արփա-Սևան թունելի հիմնանորոգման ծրագրի և արտաքին աջակցությամբ իրականացվող ծրագրերի կատարողականով: Նախորդ տարվա առաջին եռամսյակի համեմատ շրջակա միջավայրի պաշտպանության ծախսերը նվազել են 19.4%‑ով` հիմնականում պայմանավորված Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի ավարտով:

Հաշվետու ժամանակահատվածում *աղբահանման* խմբում նախատեսված 304.3 մլն դրամի դիմաց օգտագործվել է 6.2 մլն դրամ կամ 2%-ը, որից 5.8 մլն դրամը՝ ռադիոակտիվ թափոնների վնասազերծման ծառայություններին: Խմբի մնացած ծրագրերը նախատեսվել էր իրականացնել արտաքին աջակցությամբ, որոնց շրջանակներում նախատեսված միջոցները գրեթե չեն օգտագործվել: Նախորդ տարվա նույն ժամանակահատվածի համեմատ տվյալ խմբի ծախսերն աճել են 5.1%‑ով:

2017 թվականի առաջին եռամսյակում *օդի աղտոտման դեմ պայքարի* ծախսերը կազմել են 28.3 մլն դրամ` ամբողջությամբ ապահովելով եռամսյակային ծրագրի կատարումը: Մասնավորապես` շուրջ 25.7 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և 2.7 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերը նվազել են 18.9%‑ով՝ հիմնականում պայմանավորված ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման ծախսերի նվազմամբ:

*Կենսաբազմազանության և բնության պաշտպանության* դասի ծրագրերին հաշվետու ժամանակահատվածում ուղղվել է 545 մլն դրամ, որը կազմել է եռամսյակային ծրագրի 69.8%-ը: Շեղումը պայմանավորված է Արփա-Սևան թունելի հիմնանորոգման ծրագրի և Արփա-Սևան թունելի հավատարմագրային կառավարման ծառայությունների ծախսերի կատարողականներով, որոնք կազմել են համապատասխանաբար 62.5% (374.8 մլն դրամ) և 76.2% (34.3 մլն դրամ): Նշենք, որ կենսաբազմազանության և բնության պաշտպանության խմբի մյուս 9 ծրագրերն իրականացվել են առաջին եռամսյակում նախատեսված ամբողջ ծավալով` կազմելով 135.9 մլն դրամ: Նախորդ տարվա նույն ժամանակահատվածի համեմատ կենսաբազմազանության և բնության պաշտպանության ծախսերը նվազել են 27.3%-ով, ինչը հիմնականում պայմանավորված է 2016 թվականին Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի ավարտով:

*Այլ դասերին չպատկանող՝ շրջակա միջավայրի պաշտպանության* դասի ծախսերը հաշվետու ժամանակահատվածում կազմել են 272.3 մլն դրամ և ապահովել եռամսյակային ծրագրի 66.6% կատարողական: Շեղումը հիմնականում պայմանավորված է Գերմանիայի զարգացման վարկերի բանկի (KFW) աջակցությամբ իրականացվող «Կովկասի պահպանվող տարածքների աջակցության ծրագիր-Հայաստան (Էկոտարածաշրջանային ծրագիր-Հայաստան, 3-րդ փուլ)» դրամաշնորհային ծրագրի շրջանակներում նախատեսված 116.7 մլն դրամ միջոցները չօգտագործելու հանգամանքով: Նախորդ տարվա առաջին եռամսյակի համեմատ այլ դասերին չպատկանող շրջակա միջավայրի պաշտպանության ծախսերն աճել են 2.3%-ով կամ 6.1 մլն դրամով` հիմնականում պայմանավորված ՀՀ բնապահպանության նախարարության պահպանման ծախսերի աճով, որոնք 2017 թվականի առաջին եռամսյակում կազմել են 250.1 մլն դրամ կամ նախատեսվածի 94.1%-ը:

2017 թվականի առաջին եռամսյակում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է շուրջ 1.5 մլրդ դրամ` կազմելով եռամսյակային ծրագրի 56.5%-ը: Շեղումը հիմնականում պայմանավորված է ջրամատակարարման բնագավառում արտաքին աջակցությամբ իրականացվող ծրագրերի կատարողականով: Նախորդ տարվա նույն ժամանակահատվածի համեմատ բնակարանային շինարարության և կոմունալ ծառայությունների ծախսերը նվազել են 52.2%-ով կամ 1.6 մլրդ դրամով, ինչը հիմնականում պայմանավորված է ջրամատակարարման ծախսերի նվազմամբ:

Բաժնի ծախսերի 60.3%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են շուրջ 888.9 մլն դրամ կամ եռամսյակային ծրագրի 44.8%‑ը: Շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է 838.8 մլն դրամ՝ կազմելով նախատեսված ցուցանիշի 43.5%-ը: Մասնավորապես՝ արտաքին աջակցությամբ իրականացվող 2 վարկային և 3 դրամաշնորհային ծրագրի շրջանակներում առաջին եռամսյակում նախատեսված միջոցները՝ 766.6 մլն դրամի չափով, չեն օգտագործվել, իսկ 3 այլ վարկային ծրագրերի գծով նախատեսված միջոցներից պակաս է օգտագործվել 679.7 մլն դրամ՝ կազմելով 481.7 մն դրամ: Միևնույն ժամանակ, ծրագրով չնախատեսված 357.1 մլն դրամի վճարումներ են կատարվել Գերմանիայի զարգացման վարկերի բանկի աջակցությամբ իրականացվող «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» ՓԲԸ-ների մասնավոր կառավարման շարունակականության ապահովման դրամաշնորհային ծրագրի շրջանակներում 2016 թվականին իրականացված աշխատանքների դիմաց, քանի որ 2016 թվականի դեկտեմբեր ամսին ներկայացված մասհանման հայտի ֆինանսավորումը բանկի կողմից հաստատվել է 2017 թվականի հունվար ամսին: Ծրագիրն ավարտվել է 2016 թվականի դեկտեմբերին: Հաշվետու ժամանակահատվածում ՀՀ էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի պահպանման նպատակով նախատեսված միջոցներն օգտագործվել են 89.7%-ով, որոնք կազմել են 50.1 մլն դրամ և 4.1%-ով գերազանցել նախորդ տարվա նույն ժամանակահատվածի ցուցանիշը:

Նախորդ տարվա նույն ժամանակահատվածի համեմատ ջրամատակարարման բնագավառի ծախսերը նվազել են 64%-ով, որը հիմնականում պայմանավորված է 2016 թվականին խմելու ջրի մատակարարման ծառայությունների սուբսիդավորմամբ, որն ընթացիկ տարվա պետական բյուջեով չի նախատեսվել, ինչպես նաև արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի նվազմամբ: Մասնավորապես՝ 2016 թվականի առաջին եռամսյակում խմելու ջրի մատակարարման ծառայությունների սուբսիդավորման ծախսերը կազմել էին 826.4 մլն դրամ:

Հաշվետու ժամանակահատվածում *փողոցների լուսավորման* խմբի ծախսերը կազմել են 434.7 մլն դրամ կամ ծրագրի 93.5%-ը: Նշված գումարից 430 մլն դրամն ուղղվել է համայնքների բյուջեներին նպատակային հատկացումների՝ սուբվենցիաների տրամադրմանը, որը կատարվել է նախատեսված ծավալով: 679 հազ. դրամ են կազմել Վերակառուցման և զարգացման եվրոպական բանկի աջակցությամբ իրականացվող «Երևանի քաղաքային լուսավորության» դրամաշնորհային ծրագրի (Երևան համայնքի ղեկավարին պետության կողմից պատվիրակված լիազորություն) շրջանակներում կատարված ծախսերը՝ նախատեսված 31 մլն դրամի դիմաց:

Այլ դասերին չպատկանող՝ բնակարանային շինարարության և կոմունալ ծառայությունների ծախսերը հաշվետու ժամանակահատվածում կազմել են 150.6 մլն դրամ` 93.4%-ով ապահովելով ծրագրի կատարումը: Նշված միջոցներն ուղղվել են ՀՀ կառավարությանն առընթեր քաղաքաշինության պետական կոմիտեի աշխատակազմի պահպանմանը: Նախորդ տարվա առաջին եռամսյակի համեմատ տվյալ դասի ծախսերը նվազել են 9.1%-ով կամ 15.2 մլն դրամով` պայմանավորված ՀՀ քաղաքաշինության նախարարության «Ծրագրերի իրականացման գրասենյակ» պետական հիմնարկի լուծարմամբ:

2017 թվականի առաջին եռամսյակում ՀՀ պետական բյուջեի միջոցներով *առողջապահության* ոլորտում կատարվել են շուրջ 15 մլրդ դրամի ծախսեր՝ ապահովելով ծրագրի 88.3%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերը նվազել են 2.3%‑ով, ինչը հիմնականում պայմանավորված է այլ դասերին չպատկանող առողջապահական ծառայությունների և արտահիվանդանոցային ծառայությունների խմբերի շրջանակներում կատարված ծախսերի նվազմամբ:

Հաշվետու ժամանակահատվածում *դեղագործական ապրանքների* ձեռքբերման նպատակով պետական բյուջեից ծախսվել է շուրջ 211.4 մլն դրամ` կազմելով ծրագրվածի 38%-ը, որն ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը: Նախորդ տարվա նույն ժամանակահատվածի համեմատ դեղագործական ապրանքների ձեռքբերման ծախսերը նվազել են 29.4%-ով:

2017 թվականի առաջին եռամսյակում *արտահիվանդանոցային ծառայություններին* տրամադրվել է ավելի քան 4.6 մլրդ դրամ` ապահովելով ծրագրի 98.1% կատարողական: Արտահիվանդանոցային ծառայությունների խմբի ծախսերի 39.4%-ը կազմել են ընդհանուր բնույթի բժշկական ծառայությունների, 31.5%-ը` մասնագիտացված բժշկական ծառայությունների, 1.5%-ը` ստոմատոլոգիական ծառայությունների, 27.6%-ը` պարաբժշկական ծառայությունների ծախսերը: 2016 թվականի առաջին եռամսյակի համեմատ արտահիվանդանոցային ծառայությունների ծախսերը նվազել են 2.5%-ով կամ 119.8 մլն դրամով, որը հիմնականում պայմանավորված է ստոմատոլոգիական, ընդհանուր բնույթի բժշկական և պարաբժշկական ծառայությունների գծով ծախսերի նվազմամբ:

Ընդհանուր բնույթի բժշկական ծառայություններին հատկացված միջոցներն ուղղվել են բնակչության առողջության առաջնային պահպանման ծառայություններին, որոնց գծով ծախսերը հաշվետու ժամանակահատվածում կատարվել են 99.1%-ով` կազմելով 1.8 մլրդ դրամ և 2.5%-ով զիջելով նախորդ տարվա նույն ժամանակահատվածի ցուցանիշը:

Մասնագիտացված բժշկական ծառայությունների ձեռքբերման համար օգտագործվել է շուրջ 1.5 մլրդ դրամ` կազմելով ծրագրի 97.3%-ը: Նշված գումարից 685.2 մլն դրամն (նախատեսվածի 99.9%-ը) ուղղվել է նեղ մասնագիտացված բժշկական օգնության, 390.5 մլն դրամը (նախատեսվածի 93.9%-ը)` հեմոդիալիզի անցկացման, 264 մլն դրամը (նախատեսվածի 97.4%-ը)` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը նախորդ տարվա առաջին եռամսյակի համեմատ նվազել են 0.5%-ով:

Հաշվետու ժամանակահատվածում 68.2 մլն դրամ է տրամադրվել ստոմատոլոգիական ծառայությունների դասին` ապահովելով եռամսյակային ծրագրի 91.9%-ը և 32.2%-ով զիջելով նախորդ տարվա նույն ժամանակահատվածի ցուցանիշը: Նշված միջոցներն ուղղվել են ստոմատոլոգիական բժշկական օգնության ծառայությունների ձեռքբերմանը, որոնք կազմել են ծրագրի 97.4%-ը: Երեխաների ստոմատոլոգիական առաջնային կանխարգելման ծառայությունների գծով առաջին եռամսյակում նախատեսված 4.2 մլն դրամը չի օգտագործվել:

Պարաբժշկական ծառայությունների ձեռքբերման նպատակով 2017 թվականի առաջին եռամսյակում տրամադրվել է շուրջ 1.3 մլրդ դրամ` կազմելով ծրագրի 97.9%-ը և 2.5%-ով զիջելով նախորդ տարվա համապատասխան ցուցանիշը: Նշված գումարից 653.8 մլն դրամը (նախատեսվածի 99.3%-ը) կազմել են շտապ բժշկական օգնության ծառայությունների, 511.5 մլն դրամը (նախատեսվածի 95.8%-ը)՝ լաբորատոր-գործիքային ախտորոշիչ հետազոտությունների, 113.4 մլն դրամը (նախատեսվածի 100%-ը)՝ զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերը:

2017 թվականի առաջին եռամսյակում *հիվանդանոցային ծառայությունների* շրջանակներում օգտագործվել է ավելի քան 7.5 մլրդ դրամ կամ նախատեսվածի 97.9%-ը: Խմբի ծախսերի 31.8%-ը կամ շուրջ 2.4 մլրդ դրամը կազմել են ընդհանուր բնույթի հիվանդանոցային ծառայությունների, 29.2%-ը կամ 2.2 մլրդ դրամը` մասնագիտացված հիվանդանոցային ծառայությունների և 39%-ը կամ 2.9 մլրդ դրամը` մոր և մանկան բժշկական ծառայությունների ծախսերը, որոնք համապատասխանաբար 96.9%-ով, 97.8%-ով և 98.9%-ով ապահովել են եռամսյակային ծրագրի կատարումը: Նշված խմբի ծախսերում մեծ տեսակարար կշիռ ունեն սոցիալապես անապահով և հատուկ խմբերում ընդգրկվածներին բժշկական օգնության, մանկաբարձական բժշկական օգնության և երեխաներին բժշկական օգնության ծառայությունները, որոնց գծով ծախսվել է համապատասխանաբար 1.2 մլրդ դրամ, 1.3 մլրդ դրամ և 1.5 մլրդ դրամ` 97.9%-ով, 98.8%-ով և 99.3%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն ավելացել են 1.4%-ով, ինչը հիմնականում պայմանավորված է երեխաներին բժշկական օգնության և սրտի վիրահատության ծառայությունների շրջանակներում կատարված ծախսերի աճով, որոնք համապատասխանաբար 4.6%-ով և 9.7%-ով գերազանցել են նախորդ տարվա նույն ժամանակահատվածի ցուցանիշները:

2017 թվականի առաջին եռամսյակում ՀՀ պետական բյուջեից շուրջ 1.5 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 84.8%-ը: Խմբում ընդգրկված են 5 ծրագրեր, որոնցից բնակչության սանիտարահամաճարակային անվտանգության ապահովման և հանրային առողջապահության ծառայությունների գծով նախատեսված միջոցներն ամբողջությամբ օգտագործվել են՝ կազմելով 730.1 մլն դրամ: Իմունականխարգելման ազգային ծրագրի, արյան հավաքագրման և վարակիչ հիվանդությունների օջախների ախտահանման ծառայությունների գծով ծախսվել են համապատասխանաբար 723 մլն դրամ, 28.6 մլն դրամ և 6.7 մլն դրամ` 75.2%-ով, 67.8%-ով և 53.4%‑ով ապահովելով ծրագրերի կատարումը: Հիգիենիկ և հակահամաճարակային փորձագիտական ծառայությունների գծով նախատեսված շուրջ 8.1 մլն դրամը չի օգտագործվել: 2016 թվականի նույն ժամանակահատվածի համեմատ հանրային առողջապահական ծառայությունների ծախսերը գրեթե չեն փոփոխվել:

*Այլ դասերին չպատկանող առողջապահական ծախսերը* 2017 թվականի առաջին եռամսյակում կազմել են 1.1 մլրդ դրամ կամ նախատեսվածի 50%-ը: Կատարված հատկացումների հաշվին ֆինանսավորվել է 17 ծրագիր, այդ թվում` արտաքին աղբյուրներից ֆինանսավորվել են մեկ վարկային և չորս դրամաշնորհային ծրագրեր: Խմբի ծախսերի կատարողականը մեծ մասամբ պայմանավորված է արտաքին աջակցությամբ իրականացվող ծրագրերի և առողջապահական օբյեկտների շինարարության ծախսերի կատարողականով, որոնց շրջանակներում օգտագործվել է համապատասխանաբար 265.6 մլն դրամ և 329.3 մլն դրամ կամ նախատեսված միջոցների 23.8%-ը և 62.8%-ը: Հինգ ծրագրերի՝ առողջ ապրելակերպի խթանման և հանրային իրազեկման, հոսպիտալների և բուժկետերի բժշկական սարքավորումների պահպանման և շահագործման, արտասահմանյան առաջավոր կլինիկաների փորձի ուսումնասիրման նպատակով բժիշկների գործուղումների, «Երեխաների առողջ սնուցում» հանրային իրազեկման ծառայությունների և բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման գծով նախատեսված միջոցները՝ ընդհանուր առմամբ շուրջ 7 մլն դրամի չափով, չեն օգտագործվել: Նախորդ տարվա նույն ժամանակահատվածի համեմատ այլ դասերին չպատկանող առողջապահական ծախսերը նվազել են 18.8%-ով կամ 258.1 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային ծրագրի ու Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» դրամաշնորհային ծրագրի շրջանակներում կատարված ծախսերի նվազմամբ:

*Հանգստի, մշակույթի և կրոնի* բնագավառներում 2017 թվականի առաջին եռամսյակում ՀՀ պետական բյուջեից կատարվել են շուրջ 4.6 մլրդ դրամի ծախսեր` ապահովելով ծրագրով նախատեսվածի 92.1%-ը: Շեղումը հիմնականում պայմանավորված է հանգստի և սպորտի, արվեստի, քաղաքական կուսակցությունների, հասարակական կազմակերպությունների ու արհմիությունների, ինչպես նաև հրատարակչությունների ու խմբագրությունների բնագավառների ծախսերի կատարողականով: 2016 թվականի առաջին եռամսյակի համեմատ հանգստի, մշակույթի և կրոնի բնագավառի ծախսերը նվազել են 12%-ով կամ 624 մլն դրամով, ինչը հիմնականում պայմանավորված է արվեստի և հեռուստառադիոհաղորդումների բնագավառներին տրամադրված միջոցների նվազմամբ:

Հաշվետու եռամսյակում 413.9 մլն դրամ է տրամադրվել հանգստի և սպորտի ծառայությունների խմբի ծրագրերի ֆինանսավորմանը՝ կազմելով նախատեսվածի 82.4%-ը: Շեղումը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման համար նախատեսված միջոցների պակաս օգտագործմամբ, որոնք կազմել են 245.4 մլն դրամ կամ ծրագրվածի 83%-ը, ինչպես նաև ՀՀ մարզերի, Երևան քաղաքի և ԼՂՀ հանրակրթական դպրոցների 1‑3‑րդ և 4-7-րդ դասարանների աշակերտների միջև «Սպորտլանդիա» մարզական միջոցառման անցկացման նպատակով նախատեսված 19.9 մլն դրամը չօգտագործելու հանգամանքով: Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերը նվազել են 30.4%‑ով, ինչը հիմնականում պայմանավորված է Ռիո դե Ժանեյրոյում 31-րդ Օլիմպիական խաղերի անցկացման կապակցությամբ Հայաստանի մարզական պատվիրակության նախապատրաստման և մասնակցության ապահովման նպատակով 2016 թվականի առաջին եռամսյակում միջոցների հատկացմամբ, ինչպես նաև ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ու ՀՀ հավաքական թիմերին մարզահագուստով և մարզահանդերձանքով ապահովման ծախսերի նվազմամբ:

2017 թվականի առաջին եռամսյակում *մշակութային ծառայություններին* տրամադրվել է 2.2 մլրդ դրամ` ապահովելով ծրագրով նախատեսվածի 93.7%-ը, որը հիմնականում պայմանավորված է արվեստի, ինչպես նաև թանգարանների և ցուցահանդեսների ու կինեմատոգրաֆիայի բնագավառների ծրագրերի կատարողականով: Նախորդ տարվա նույն ժամանակահատվածի համեմատ տվյալ խմբի ծախսերը նվազել են 13.3%-ով՝ հիմնականում պայմանավորված արվեստի բնագավառի ծախսերի նվազմամբ:

Հաշվետու ժամանակահատվածում 307.8 մլն դրամ է տրամադրվել գրադարաններին` ապահովելով ծրագրի 96.8%-ը և 7.2%-ով զիջելով նախորդ տարվա նույն ժամանակահատվածի ցուցանիշը:

Թանգարաններին և ցուցասրահներին 2017 թվականի առաջին եռամսյակում տրամադրվել է 412.2 մլն դրամ` կազմելով ծրագրի 92.7%-ը: Ծրագրից շեղումը հիմնականում պայմանավորված է տվյալ դասում ընդգրկված մշակութային օբյեկտների շինարարության համար նախատեված միջոցները չօգտագործելու հանգամանքով: Նախորդ տարվա նույն ժամանակահատվածի համեմատ նշված ծախսերը նվազել են 6.1%-ով` հիմնականում պայմանավորված թանգարանային ծառայությունների և ցուցահանդեսների գծով ծախսերի նվազմամբ:

Մշակույթի տների, ակումբների ու կենտրոնների դասի ծախսերը հաշվետու ժամանակահատվածում կազմել են 7.8 մլն դրամ կամ ծրագրով նախատեսվածի 100%-ը: 2016 թվականի նույն ժամանակահատվածի համեմատ տվյալ դասի ծախսերը նվազել են 4.6%-ով:

Այլ մշակութային կազմակերպությունների ծախսերը կազմել են 165.7 մլն դրամ կամ առաջին եռամսյակի համար նախատեսված հատկացումների 100%-ը: Միջոցների հիմնական մասը` 98.4 մլն դրամը և 55.9 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը, որոնք իրականացվել են նախատեսված ողջ ծավալով: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերը նվազել են 1.6%-ով:

2017 թվականի առաջին եռամսյակում ՀՀ պետական բյուջեից 1.2 մլրդ դրամ տրամադրվել է արվեստի բնագավառի ֆինանսավորմանը՝ կազմելով նախատեսվածի 93.7%‑ը: Շեղումը հիմնականում պայմանավորված է մշակութային միջոցառումների իրականացման ծրագրի կատարողականով, որի շրջանակներում օգտագործվել է նախատեսված միջոցների 76%-ը՝ 182.3 մլն դրամ: Տվյալ դասում ընդգրկված 8 ծրագրեր իրականացվել են նախատեսված ողջ ծավալով, որոնց շրջանակներում օգտագործվել է ընդհանուր առմամբ 987.7 մլն դրամ: Մասնավորապես՝ նշված գումարից 301 մլն դրամը տրամադրվել է թատերական ներկայացումներին, 274 մլն դրամը՝ երաժշտարվեստի և պարարվեստի համերգներին, 252.9 մլն դրամը՝ օպերային և բալետային արվեստի ներկայացումներին: Նախորդ տարվա նույն ժամանակահատվածի համեմատ արվեստի բնագավառի ծախսերը նվազել են 16.8%-ով` հիմնականում պայմանավորված ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծրագրի ավարտով:

Հաշվետու ժամանակահատվածում կինեմատոգրաֆիայի բնագավառի համար նախատեսված միջոցներն օգտագործվել են 74.7%-ով և կազմել են 76.4 մլն դրամ: Մասնավորապես՝ Ազգային կինոծրագրերի և փաստավավերագրական կինոծրագրերի իրականացման համար նախատեսված միջոցներն օգտագործվել են 100%-ով՝ կազմելով համապատասխանաբար 26.1 մլն դրամ և 8.1 մլն դրամ, իսկ կինոնկարների արտադրության գծով ծախսերը՝ 62%‑ով, որոնք կազմել են 42.2 մլն դրամ: Նախորդ տարվա նույն ժամանակահատվածի համեմատ կինեմատոգրաֆիայի բնագավառի ծախսերը նվազել են 34.5%‑ով՝ հիմնականում պայմանավորված կինոնկարների արտադրության ծախսերի նվազմամբ:

2017 թվականի առաջին եռամսյակում hուշարձանների և մշակութային արժեքների վերականգնման և պահպանման նպատակով պետական բյուջեից տրամադրվել է 26.4 մլն դրամ` կազմելով ծրագրի 100%-ը: Հատկացված միջոցներից 15 մլն դրամն ուղղվել է պատմամշակութային ժառանգության գիտահետազոտական աշխատանքների, 10.6 մլն դրամը՝ հայկական պատմամշակութային հուշարձանների վավերագրման աշխատանքների ֆինանսավորմանը և 800 հազար դրամը` Թբիլիսիում գտնվող հայ գրողների պանթեոնի պահպանման աջակցությանը: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերը նվազել են 4.5%-ով` հիմնականում պայմանավորված հայկական պատմամշակութային հուշարձանների վավերագրմանն աջակցության ծախսերի նվազմամբ:

Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են շուրջ 1.7 մլրդ դրամ՝ 96.3%-ով ապահովելով ծրագրի կատարումը: Մասնավորապես` 1.4 մլրդ դրամ (99.4%) են կազմել հեռուստառադիոհաղորդումների, 184 մլն դրամ (76.5%)` հրատարակչությունների և խմբագրությունների, 66.1 մլն դրամ (100%)՝ տեղեկատվության ձեռք բերման ծախսերը: 2016 թվականի առաջին եռամսյակի համեմատ խմբի ծախսերը նվազել են 6.4%-ով՝ հիմնականում պայմանավորված հեռուստառադիոհաղորդումների դասի ծախսերի 5.2% նվազմամբ: Վերջինս հիմնականում պայմանավորված է 2016 թվականի առաջին եռամսյակում «Հայաստանի հանրային հեռուստաընկերություն» ՓԲԸ-ի տեխնիկական վերազինման նպատակով միջոցների հատկացմամբ: Հեռուստահաղորդումներին հատկացված միջոցներից շուրջ 1.1 մլրդ դրամն ուղղվել է հեռուստատեսային ծառայությունների ֆինանսավորմանը, որն իրականացվել է նախատեսված ծավալով:

Հրատարակչությունների և խմբագրությունների դասի ծախսերի 23.5% շեղումը ծրագրված ցուցանիշից հիմնականում պայմանավորված է հրատարակչական, տեղեկատվական և տպագրական ծառայությունների համար նախատեսված միջոցները պակաս օգտագործելու հանգամանքով, որոնք կազմել են 95.4 մլն դրամ կամ նախատեսվածի 67.4%-ը: Հիմնականում նշվածով պայմանավորված՝ նախորդ տարվա առաջին եռամսյակի համեմատ տվյալ դասի ծախսերը նվազել են 14.2%‑ով: Տվյալ դասի ծախսերից 36.4 մլն դրամ ուղղվել է հրատարակչական, տեղեկատվական ու տպագրական ծառայություններին և թարգմանչական ծառայություններին, որն օգտագործվել է 100%-ով:

Տեղեկատվության ձեռք բերման համար հատկացված 66.1 մլն դրամից շուրջ 51.5 մլն դրամն ուղղվել է հանրային իրազեկման ապահովմանը, 14.6 մլն դրամը՝ տեղեկատվության ձեռքբերման, պահպանման և արխիվացման ծառայություններին: Նախորդ տարվա նույն ժամանակահատվածի համեմատ տեղեկատվության ձեռք բերման ծախսերը նվազել են 7.2%‑ով՝ հիմնականում պայմանավորված հանրային իրազեկման ապահովման գծով ծախսերի նվազմամբ:

*Կրոնական և հասարակական այլ ծառայությունների* խմբի ծրագրերին 2017 թվականի առաջին եռամսյակում պետական բյուջեից տրամադրվել է 174.5 մլն դրամ՝ կազմելով նախատեսված ծախսերի 68%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որը կազմել է 42.7% կամ 47.8 մլն դրամ: Երիտասարդական ծրագրերի շրջանակներում օգտագործվել է 126.7 մլն դրամ կամ նախատեսվածի 87.6%-ը: Նախորդ տարվա նույն ժամանակահատվածի համեմատ կրոնական և հասարակական այլ ծառայությունների խմբի ծախսերն աճել են 20%‑ով՝ հիմնականում պայմանավորված քաղաքական կուսակցություններին, հասարակական կազմակերպություններին և արհմիություններին աջակցության ծախսերի շուրջ 2.8 անգամ աճով: 1.1%-ով նվազել են երիտասարդական ծրագրերի շրջանակներում կատարված ծախսերը:

2016 թվականի առաջին եռամսյակում *այլ դասերին չպատկանող հանգստի, մշակույթի և կրոնի* խմբիշրջանակներում ՀՀ պետական բյուջեից օգտագործվել է 131.7 մլն դրամ` ապահովելով եռամսյակային ծրագրի 93.2%-ը, որն ուղղվել է ՀՀ մշակույթի ու ՀՀ սպորտի և երիտասարդության հարցերի նախարարությունների պահպանմանը: Նախորդ տարվա նույն ժամանակահատվածի համեմատ տվյալ ծախսերը նվազել են 13%-ով:

2017 թվականի առաջին եռամսյակում *կրթության* բնագավառում ՀՀ պետական բյուջեի ծախսերը կազմել են 21.8 մլրդ դրամ` ապահովելով եռամսյակային ծրագրի 95.7% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների, միջնակարգ ընդհանուր կրթության և ըստ մակարդակների չդասակարգվող կրթության խմբերում: 2016 թվականի առաջին եռամսյակի համեմատ կրթության ծախսերը նվազել են 3.6%-ով, ինչը հիմնականում պայմանավորված է միջին մասնագիտական կրթության, ըստ մակարդակների չդասակարգվող կրթության ու նախադպրոցական և տարրական ընդհանուր կրթության դասերի ծախսերի նվազմամբ:

Հաշվետու ժամանակահատվածում ՀՀ պետական բյուջեից ավելի քան 5.4 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.5% կատարողական: Տրամադրված միջոցներից 121.9 մլն դրամն ուղղվել է նախադպրոցական կրթության, 5.3 մլրդ դրամը՝ տարրական ընդհանուր կրթության ծախսերին, որոնք կատարվել են համապատասխանաբար 97.2%-ով և 99.5%-ով: Ծախսերի զգալի մասը` համապատասխանաբար 3.7 մլրդ դրամ և 1.1 մլրդ դրամ, կազմել է հանրակրթական ուսուցման և հանրակրթական ուսուցման գծով պետության կողմից համայնքի ղեկավարին պատվիրակված լիազորությունների իրականացման ֆինանսավորումը, որոնք կատարվել են 99.8%-ով և 98.9%-ով: Նախորդ տարվա նույն ժամանակահատվածի համեմատ նշված խմբի ծախսերը նվազել են 2.1%-ով՝ հիմնականում պայմանավորված հանրակրթական ուսուցման ծախսերի նվազմամբ:

2017 թվականի առաջին եռամսյակում կրթության ոլորտում կատարված ծախսերի 45.2%-ն ուղղվել է *միջնակարգ ընդհանուր կրթությանը*: Նշված ծախսերը կազմել են 9.8 մլրդ դրամ, որից 7.1 մլրդ դրամը տրամադրվել է հիմնական ընդհանուր կրթության, 2.8 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Միջնակարգ ընդհանուր կրթության ծախսերի առաջին եռամսյակի ծրագիրը կատարվել է 98.1%-ով: Միջնակարգ ընդհանուր կրթության խմբին հատկացված միջոցների հիմնական մասը` 8.8 մլրդ դրամը, կազմել են հանրակրթական ուսուցման ծախսերը, որոնք կատարվել են 99.2%-ով: Նախորդ տարվա նույն ժամանակահատվածի համեմատ միջնակարգ ընդհանուր կրթության ծախսերը նվազել են 5.6%-ով՝ հիմնականում պայմանավորված հանրակրթական ուսուցման ծախսերի նվազմամբ:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են շուրջ 2 մլրդ դրամ` ապահովելով հատկացումների 99.9% կատարողական: Նշված գումարից 461 մլն դրամը (նախատեսվածի 100%-ը) տրամադրվել է նախնական մասնագիտական (արհեստագործական), 1.5 մլրդ դրամը (նախատեսվածի 99.9%-ը)` միջին մասնագիտական կրթության ծրագրերին: Միջին մասնագիտական կրթությանը տրամադրված միջոցներից շուրջ 1.4 մլրդ դրամն ուղղվել է միջին մասնագիտական կրթության գծով ուսանողական նպաստների տրամադրմանը: Նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերն աճել են 5.3%-ով` հիմնականում պայմանավորված միջին մասնագիտական կրթության գծով ուսանողական նպաստների ծախսերի 6.5% աճով:

2017 թվականի առաջին եռամսյակում *բարձրագույն կրթության* բնագավառին ՀՀ պետական բյուջեից տրամադրվել է ավելի քան 2.3 մլրդ դրամ` ապահովելով եռամսյակային ծրագրի 97.7% կատարողական: Նշված միջոցներից շուրջ 2.2 մլրդ դրամը (նախատեսվածի 97.8%-ը) ուղղվել է բարձրագույն մասնագիտական կրթության, 166.6 մլն դրամը (նախատեսվածի 96.6%-ը)` հետբուհական մասնագիտական կրթության դասի ծրագրերին: Ծրագրից շեղումը մեծ մասամբ պայմանավորված է բարձրագույն մասնագիտական կրթություն ստացող ուսանողների կրթաթոշակի ծախսերի կատարողականով, որը կազմել է 120.5 մլն դրամ կամ 77.9%: Բարձրագույն մասնագիտական կրթության գծով ուսանողական նպաստների տրամադրման ծրագրի շրջանակներում նախատեսված 1.6 մլրդ դրամն օգտագործվել է գրեթե ամբողջությամբ, իսկ հետբուհական մասնագիտական կրթության նպաստների ծրագրի շրջանակներում օգտագործվել է 110.8 մլն դրամ կամ նախատեսվածի 97.5%-ը: Նախորդ տարվա նույն ժամանակահատվածի համեմատ բարձրագույն կրթության խմբի ծախսերը գրեթե չեն փոփոխվել:

*Ըստ մակարդակների չդասակարգվող կրթության* ծախսերը 2017 թվականի առաջին եռամսյակում կազմել են 949.4 մլն դրամ` ապահովելով եռամսյակային ծրագրի 90.4%-ով կատարում: Մասնավորապես` 765.6 մլն դրամ են կազմել արտադպրոցական դաստիարակության, 183.8 մլն դրամ` լրացուցիչ կրթության բնագավառների ծախսերը: Շեղումը հիմնականում առաջացել է լրացուցիչ կրթության ծախսերում, որոնք կատարվել են 74.1%‑ով` հիմնականում պայմանավորված ընտրական հանձնաժողովների անդամների մասնագիտական դասընթացների կազմակերպման և վերապատրաստման ծառայությունների ծախսերի կատարողականով, որը կազմել է համապատասխանաբար 37.6% (22.4 մլն դրամ) և 66.7% (31.4 մլն դրամ): Խմբում նախատեսված ՀՀ քաղաքացիական ծառայողների վերապատրաստման գծով պետական պատվերի և մասնագիտական վերապատրաստում ստացող ունկնդիրների կրթաթոշակի գծով նախատեսված միջոցները՝ համապատասխանաբար 1.3 մլն դրամ և 6.5 մլն դրամի չափով, չեն օգտագործվել: Արտադպրոցական դաստիարակության դասի ծախսերը կատարվել են 95.4%-ով: Շեղումը հիմնականում պայմանավորված է հասարակական կազմակերպությունների կողմից իրականացվող արտադպրոցական դաստիարակության համար նախատեսված միջոցները ամբողջությամբ չօգտագործելու հանգամանքով. նշված ծախսերը կազմել են շուրջ 113 մլն դրամ կամ նախատեսվածի 79%-ը: Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերը նվազել են 19.9%-ով, ինչը հիմնականում պայմանավորված է հարկային և մաքսային ծառայողների վերապատրաստման ծառայությունների գծով ծախսերի նվազմամբ, ինչպես նաև դպրոցական խաղերին դպրոցահասակ երեխաների մասնակցության նպատակով 2017 թվականին միջոցներ նախատեսված չլինելու հանգամանքով:

2017 թվականի առաջին եռամսյակում *կրթությանը տրամադրվող օժանդակ ծառայությունների* ծախսերը կազմել են ավելի քան 1.1 մլրդ դրամ կամ եռամսյակային ծրագրի 65.4%-ը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող դպրոցների սեյսմիկ պաշտպանության (20.8 մլն դրամ կամ 4.8%) և Համաշխարհային բանկի աջակցությամբ իրականացվող կրթության բարելավման (308.6 մլն դրամ կամ 83.1%) ծրագրերի կատարողականով: Բացի այդ, չեն օգտագործվել կրթական օբյեկտների հիմնանորոգման, կրթական օբյեկտների շինարարության, մարզական օբյեկտների շինարարության, դպրոցահասակ երեխաներին սննդով ապահովման և ատեստավորման միջոցով որակավորում ստացած ուսուցիչներին հավելավճարների տրամադրման գծով պետության կողմից համայնքի ղեկավարին պատվիրակված լիազորությունների իրականացման ֆինանսավորման համար նախատեսված միջոցները, որոնք ընդհանուր առմամբ կազմել են 69.1 մլն դրամ: Խմբում ընդգրկված 16 ծրագրերի գծով նախատեսված ավելի քան 683.7 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ արձանագրվել է կրթությանը տրամադրվող օժանդակ ծառայությունների խմբի ծախսերի 1.8% աճ, որը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման ծրագրի շրջանակներում օգտագործված միջոցների աճով:

Հաշվետու ժամանակահատվածում պետական բյուջեից ավելի քան 180.7 մլն դրամ տրամադրվել է *այլ դասերին չպատկանող կրթության* դասին, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 92.1%-ով և 6.5%‑ով գերազանցել նախորդ տարվա նույն ժամանակահատվածի ցուցանիշը:

2016 թվականի առաջին եռամսյակում *սոցիալական պաշտպանության* բնագավառի ծախսերը կազմել են 96.4 մլրդ դրամ` 97.1%-ով ապահովելով եռամսյակային ծրագրի կատարումը: Բաժնի բոլոր խմբերում առկա են ծրագրից շեղումներ, սակայն առավելագույն գումարը բաժին է ընկել ծերության և այլ դասերին չպատկանող սոցիալական պաշտպանության խմբերին: 2016 թվականի առաջին եռամսյակի համեմատ սոցիալական պաշտպանության ծախսերն աճել են 4.9%-ով կամ 4.5 մլրդ դրամով, որը հիմնականում պայմանավորված է կուտակային կենսաթոշակային համակարգի ներդրման և մայրության նպաստի ծախսերի աճով, ինչպես նաև Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման հիմնադրամին փոխանցումների նախատեսմամբ:

Հաշվետու ժամանակահատվածում ՀՀ պետական բյուջեից 67.7 մլն դրամ է տրամադրվել *վատառողջության և անաշխատունակության* խմբի ծախսերին` կազմելով ծրագրի 25.5%-ը: Նշված հատկացումներից շուրջ 39 մլն դրամ տրամադրվել է վատառողջության, 28.7 մլն դրամ` անաշխատունակության դասերին, որոնք կատարվել են համապատասխանաբար 86.9%‑ով և 13%‑ով:

*Վատառողջության* դասի կատարողականը հիմնականում պայմանավորված է բժշկասոցիալական վերականգնման ծառայությունների համար նախատեսված միջոցները պակաս օգտագործելու հանգամանքով, որոնք կազմել են 17.5 մլն դրամ կամ նախատեսվածի 78.3%-ը: 2016 թվականի առաջին եռամսյակի համեմատ վատառողջության դասի ծախսերը նվազել են 12.1%-ով, ընդ որում, 9%-ով նվազել են աշխատողների աշխատանքային պարտականությունների կատարման հետ կապված խեղման, մասնագիտական հիվանդության և առողջության այլ վնասման հետևանքով պատճառված վնասի փոխհատուցման և 15.6%-ով՝ բժշկասոցիալական վերականգնման ծառայությունների ձեռքբերման ծախսերը:

*Անաշխատունակության* դասի կատարողականը պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցները պակաս օգտագործելու (3.5 մլն դրամ կամ 2%), ինչպես նաև հաշմանդամներին սայլակներով ու լսողական սարքերով ապահովման և Եվրոպական արտադրության լսողական սարքերի ձեռքբերման համար հավաստագրերի տրամադրման նպատակով նախատեսված համապատասխանաբար 20.7 մլն և 1.6 մլն դրամի միջոցները չօգտագործելու հանգամանքով: Նախորդ տարվա նույն ժամանակահատվածի համեմատ անաշխատունակության դասի ծախսերը նվազել են 76.6%-ով, ինչը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման ծախերի կատարողաանով:

*Ծերության* բնագավառի ծրագրերին 2017 թվականի առաջին եռամսյակում ՀՀ պետական բյուջեից տրամադրվել է ավելի քան 71 մլրդ դրամ` ապահովելով ծրագրի 98.4%-ը: Խմբի ծախսերի գերակշիռ մասը` շուրջ 54.8 մլրդ դրամը, բաժին է ընկել աշխատանքային կենսաթոշակների ծախսերին, որոնք ապահովել են 98.8% կատարողական: Նախորդ տարվա նույն ժամանակահատվածի համեմատ ծերության բնագավառի ծախսերի 2.6%-ով աճը հիմնականում պայմանավորված է կուտակային կենսաթոշակային համակարգի ներդրման ծախսերի 46.9% աճով, որոնք հաշվետու ժամանակահատվածում կազմել են 5.4 մլրդ դրամ կամ նախատեսվածի 98.9%-ը:

*Հարազատին կորցրած անձանց* խմբի ծախսերը հաշվետու ժամանակահատվածում կազմել են 1.6 մլրդ դրամ կամ նախատեսվածի 99.6%-ը: Խմբի ծախսերի գերակշիռ մասը՝ 1.5 մլրդ դրամը, տրամադրվել է կենսաթոշակառուի, ծերության, հաշմանդամության, կերակրողին կորցնելու դեպքում սոցիալական նպաստառուի մահվան դեպքում տրվող թաղման նպաստներին, որոնց կատարողականը կազմել է 99.9%: 2016 թվականի առաջին եռամսյակի համեմատ նշված ծախսերն աճել են 8.5%‑ով կամ 117.3 մլն դրամով, ինչով էլ հիմնականում պայմանավորված է նախորդ տարվա նույն ժամանակահատվածի համեմատ հարազատին կորցրած անձանց խմբի ծախսերի 9.2%-ով աճը:

*Ընտանիքի անդամների և զավակների* խմբի գծով պետական բյուջեի ծախսերը հաշվետու ժամանակահատվածում կազմել են 15.7 մլրդ դրամ կամ նախատեսվածի 98.5%-ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների կատարողականով, որը կազմել է 9.4 մլրդ դրամ կամ ծրագրվածի 98.7%-ը: Տվյալ խմբում ընդգրկված մայրության նպաստի և երեխայի ծննդյան միանվագ նպաստի ծախսերը կազմել են համապատասխանաբար 2.2 մլրդ դրամ (99.6%) և 2.5 մլրդ դրամ (99.8%): Նախորդ տարվա նույն ժամանակահատվածի համեմատ խմբի ծախսերն աճել են 9.9%‑ով` հիմնականում պայմանավորված մայրության նպաստի, ընտանիքի կենսամակարդակի բարձրացմանն ուղղված նպաստների և մինչև 2 տարեկան երեխայի խնամքի նպաստի ծախսերի համապատասխանաբար 63.8%‑ով (842.4 մլն դրամով), 3.7%‑ով (337.1 մլն դրամով) և 50%‑ով (241.2 մլն դրամով) աճով:

Սոցիալական ոլորտի ծախսերից 143.4 մլն դրամ տրամադրվել է *գործազրկության* խմբին, որը կազմել է եռամսյակային ծրագրի 54.5%-ը: Շեղումը հիմնականում պայմանավորված է աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրման, աշխատաշուկայում անմրցունակ անձանց աշխատանքի տեղավորման դեպքում գործատուին աշխատավարձի մասնակի և հաշմանդամություն ունեցող անձին ուղեկցողի համար դրամական օգնության տրամադրման, ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրման և աշխատաշուկայում անմրցունակ անձանց փոքր ձեռնարկատիրական գործունեության աջակցության տրամադրման նպատակով նախատեսված միջոցները պակաս օգտագործելու հանգամանքով, որոնք կազմել են համապատասխանաբար 36.8 մլն դրամ (57.1%), 16.4 մլն դրամ (45.7%), 22.4 մլն դրամ (56.4%) և 1.8 մլն դրամ (12.3%), ինչպես նաև վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովման նպատակով նախատեսված 14.7 մլն դրամը չօգտագործելու հանգամանքով: Գործազրկության խմբի ծախսերը 2016 թվականի նույն ժամանակահատվածի համեմատ աճել են 16.5%-ով` հիմնականում պայմանավորված աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման ու գործազուրկների և աշխատանքից ազատման ռիսկ ունեցող` աշխատանք փնտրող անձանց կրթաթոշակի տրամադրման ծախսերի աճով:

Հաշվետու ժամանակահատվածում *բնակարանային ապահովման* խմբում զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովում և բնակարանային պայմանների բարելավման նպատակով նախատեսված 125 մլն դրամ միջոցները չեն օգտագործվել:

*Այլ դասերին չպատկանող սոցիալական հատուկ արտոնությունների* խմբինառաջին եռամսյակումտրամադրվել է շուրջ 3.4 մլրդ դրամ` ապահովելով ծրագրի 97.4% կատարողական: Խմբի ծախսերի գերակշիռ մասը` շուրջ 2.9 մլրդ դրամը, բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 97.5%-ով և նախորդ տարվա նույն ժամանակահատվածի համեմատ գրեթե չեն փոփոխվել: 371 մլն դրամ են կազմել «ՎՏԲ-Հայաստան» ՓԲԸ-ում ավանդատու հանդիսացող քաղաքացիների՝ նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են 99.9%-ով: 2016 թվականի նույն ժամանակահատվածի համեմատ այլ դասերին չպատկանող սոցիալական հատուկ արտոնություններին խմբի ծախսերը նվազել են 1.5%-ով՝ հիմնականում պայմանավորված վետերանների պատվովճարների գծով ծախսերի նվազմամբ:

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից հատկացվել է շուրջ 4.6 մլրդ դրամ` կազմելով եռամսյակային ծրագրի 83.2%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման և Համաշխարհային բանկի աջակցությամբ իրականացվող սոցիալական պաշտպանության ոլորտի վարչարարության երկրորդ ծրագիրի ծախսերի համապատասխանաբար 78.6% և 36% կատարողականով, որոնք հաշվետու ժամանակահատվածում կազմել են 1.4 մլրդ դրամ և 119.7 մլն դրամ: Տվյալ խմբի ծախսերից 765.9 մլն դրամը կազմել են գործադիր իշխանության, պետական կառավարման հանրապետական և տարածքային կառավարման մարմինների (ներառյալ նախարարությունների աշխատակազմերի) պահպանման ծախսերը, որոնք կատարվել են 89.7%-ով և 1.8%-ով գերազանցել նախորդ տարվա նույն ժամանակահատվածի ցուցանիշը: 2016 թվականի առաջին եռամսյակի համեմատ այլ դասերին չպատկանող սոցիալական պաշտպանության խմբի ծախսերն աճել են 42.8%-ով` հիմնականում պայմանավորված 2017 թվականի պետական բյուջեով Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման հիմնադրամին փոխանցումների նախատեսմամբ, որոնք առաջին եռամսյակում կազմել են 895.3 մլն դրամ, ինչպես նաև ժամանակավոր անաշխատունակության դեպքում նպաստի վճարման ծախսերի 66.3% աճով, որոնք հաշվետու ժամանակահատվածում կազմել են 615 մլն դրամ:

2017 թվականի առաջին եռամսյակում *ՀՀ կառավարության պահուստային ֆոնդի* միջոցներից նախատեսված շուրջ 7 մլրդ դրամից օգտագործվել է 624.8 մլն դրամը կամ 9%-ը` 2016 թվականի նույն ժամանակահատվածի 127.7 մլն դրամի դիմաց: Տրամադրված միջոցներից 460.9 մլն դրամն ուղղվել է ընթացիկ ծախսերի, 163.9 մլն դրամը` ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2017 թվականի առաջին եռամսյակում ՀՀ պետական բյուջեն կատարվել է 19.2 մլրդ դրամ պակասուրդով՝ կազմելով առաջին եռամսյակի ծրագրի 27.6%-ը և 42%-ով զիջելով նախորդ տարվա նույն ժամանակահատվածի ցուցանիշը: Շեղումը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 26.7 մլրդ դրամ` եռամսյակային ծրագրով նախատեսված 68.6 մլրդ դրամի դիմաց, իսկ արտաքին աղբյուրներում դրամաշնորհային և վարկային միջոցներից նախատեսված 4.6 մլրդ դրամի փոխարեն օգտագործվել է 367.5 մլն դրամ, ինչպես նաև արտաքին աղբյուրներից ներգրավվել են ծրագրվածից պակաս վարկային միջոցներ:

Հաշվետու ժամանակահատվածում ներքին աղբյուրներից պակասուրդի ֆինանսավորումը կազմել է 33.4 մլրդ դրամ` նախատեսված 72.4 մլրդ դրամի դիմաց: Շեղումը, ինչպես նշվեց, հիմնականում առաջացել է բյուջեի ազատ միջոցների պակաս օգտագործման արդյունքում:

2017 թվականի հունվար-մարտ ամիսներին պակասուրդի ֆինանսավորման ներքին աղբյուրներում 4.5 մլրդ դրամ են կազմել փոխառու զուտ միջոցները, որոնք ստացվել են պետական գանձապետական պարտատոմսերի տեղաբաշխումից` 14.7%-ով գերազանցելով ծրագրված ցուցանիշը: Այս տարբերությունը պայմանավորված է եղել տեղաբաշխման ծավալների ճշգրտմամբ: 2017 թվականի առաջին եռամսյակի ընթացքում ընդհանուր առմամբ տեղաբաշխվել են 48,966.98 մլն դրամի պարտատոմսեր, և տեղաբաշխումից ստացված մուտքը կազմել է 49,173.13 մլն դրամ, իսկ պարտատոմսերի մարմանը/հետգնմանն ուղղվել է 44,626.02 մլն դրամ:

2017 թվականի առաջին եռամսյակում պետական պարտատոմսերի թողարկման ծրագրի իրագործման արդյունքում ներքին պետական պարտքը բնութագրող հիմնական ցուցանիշները հետևյալն են. 2017 թվականի մարտի 31-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 511.1 մլրդ դրամ (2016թ. մարտի 31-ի դրությամբ` 338.9 մլրդ դրամ): Պարտքի միջին ժամկետայնությունը կազմել է 2440 օր (2016թ. մարտի 31-ի դրությամբ` 1949 օր), շրջանառության մեջ եղած ներքին պարտքի եկամտաբերությունը՝ 13.41% (2016թ. մարտի 31-ի դրությամբ՝ 14.03%): 2017 թվականի մարտի 31-ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 44.9 մլրդ դրամ կամ 8.8% (2016թ. մարտի 31-ի դրությամբ՝ 21.0 մլրդ դրամ կամ 6.2%), միջին ժամկետայնության պարտատոմսերինը` 226.2 մլրդ դրամ կամ 44.3% (2016թ. մարտի 31-ի դրությամբ՝ 170.4 մլրդ դրամ կամ 50.3%), երկարաժամկետ պարտատոմսերինը` 237.7 մլրդ դրամ կամ 46.5% (2016թ. մարտի 31-ի դրությամբ՝ 146.35 մլրդ դրամ կամ 43.2%), խնայողական պարտատոմսերինը` 2.34 մլրդ դրամ կամ 0.5% (2016թ. մարտի 31-ի դրությամբ՝ 1.14 մլրդ դրամ կամ 0.3%), մարման բեռի բաշխվածությունը մինչև 2036 թվականն է:

Ներքին պետական պարտքն անվանական արժեքով եռամսյակի վերջի դրությամբ կազմել է 565.5 մլրդ դրամ, այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 503.1 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 58.9 մլրդ դրամ,
* ՀՀ կառավարության կողմից տրամադրված ներքին երաշխիքների ծավալը կազմել է 3.4 մլրդ դրամ:

Մուրհակների մարման նպատակով առաջին եռամսյակի ծրագրով նախատեսված 2.2 մլն դրամի դիմաց վճարումները կազմել են շուրջ 1.9 մլն դրամ:

Հաշվետու ժամանակահատվածում ՀՀ ռեզիդենտներին պետական բյուջեից տրամադրվել են 1.4 մլրդ դրամի վարկեր՝ կազմելով ծրագրված ցուցանիշի 19.3%-ը: Միջոցները տրամադրվել են արտաքին աջակցությամբ իրականացվող ծրագրերի շրջանակներում: Մասնավորապես՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության և էներգետիկայի ոլորտի ֆինանսական առողջացման վարկային ծրագրերի շրջանակներում տրամադրվել է համապատասխանաբար 83.6 մլն դրամ կամ ծրագրվածի 3.6%-ը և 438.9 մլն դրամ կամ ծրագրվածի 34.0%-ը, 748.3 մլն դրամ (23.9%)` ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում և 132.0 մլն դրամ (68.8%)` Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» ծրագրի շրջանակներում: Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման շրջանակներում նախատեսված 171.1 մլն դրամի միջոցները չեն օգտագործվել: Հաշվետու ժամանակահատվածում Դանիական թագավորության աջակցությամբ իրականացվող Գյուղական կարողությունների ստեղծման դրամաշնորհային ծրագրի շրջանակներում նախատեսված 187.8 մլն դրամից օգտագործվել է 11.8 մլն դրամ:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել 3.5 մլրդ դրամ կամ նախատեսվածի 49.4%-ը, ինչը հիմնականում պայմանավորված է այլ վարկերի գծով նախատեսված միջոցների 3.4%-ի վերադարձով, որը կազմել է 122.1 մլն դրամ: Վերադարձված միջոցներից 1.8 մլրդ դրամը վճարվել է «Երևանի Ջերմաէլեկտրակենտրոն» ՓԲԸ-ի կողմից` նախատեսված շուրջ 2.0 մլրդ դրամի փոխարեն, որը պայմանավորված է ճապոնական իենի փաստացի փոխարժեքի՝ 2017 թվականի պետական բյուջեի հաշվարկների հիմքում դրված փոխարժեքի նկատմամբ շեղումով:

Հաշվետու ժամանակահատվածում պետական բյուջեի պակասուրդի արտաքին ֆինանսավորումը կազմել է -14.2 մլրդ դրամ` նախատեսված -2.8 մլրդ դրամի դիմաց:

Փոխառու միջոցների հաշվին արտաքին աղբյուրներից զուտ ֆինանսավորումը հաշվետու ժամանակահատվածում կազմել է 437.5 մլն դրամ` նախատեսված 7.6 մլրդ դրամի դիմաց: Հաշվետու ժամանակահատվածում միջազգային կազմակերպությունների և օտարերկրյա պետությունների կողմից տրամադրվել են ավելի քան 10.9 մլրդ դրամի վարկային միջոցներ` կազմելով եռամսյակային ծրագրի 59.3%-ը, որը պայմանավորված է նշված միջոցներով իրականացվող ծրագրերի կատարման աստիճանով: Մասնավորապես` 24 ծրագրերի շրջանակներում նախատեսված վարկային միջոցները` 5.6 մլրդ դրամի չափով, առաջին եռամսյակում չեն ստացվել: Ծրագրվածից զգալիորեն պակաս են ստացվել հետևյալ ծրագրերի շրջանակներում նախատեսված միջոցները. Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագրի երրորդ տրանշի շրջանակներում ստացվել է 182.2 մլն դրամ` նախատեսված 1.0 մլրդ դրամի դիմաց, ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ծրագրի շրջանակներում ստացվել է 730.5 մլն դրամ` նախատեսված 2.6 մլրդ դրամի դիմաց, Վերակառուցման և զարգացման միջազգային բանկի աջակցությամբ իրականացվող Էլեկտրամատակարարման հուսալիության ծրագրի շրջանակներում ստացվել է 85.2 մլն դրամ՝ նախատեսված 2.2 մլրդ դրամի դիմաց:

2017 թվականի առաջին եռամսյակում արտաքին վարկերի գծով պարտավորությունների մարմանն ուղղվել է 10.5 մլրդ դրամ կամ ծրագրվածի 96.8%-ը: Տարբերությունը հիմնականում պայմանավորված է եղել SDR-ի կանխատեսումային և 2017 թվականի առաջին եռամսյակի ընթացքում փոխարկումների համար կիրառվող փաստացի ձևավորված փոխարժեքների տարբերությամբ: Մասնավորապես՝ 7.3 մլրդ դրամը տրամադրվել է միջազգային կազմակերպությունների, 3.1 մլրդ դրամը՝ օտարերկրյա պետությունների, 52.3 մլն դրամը՝ օտարերկրյա առևտրային բանկերի նկատմամբ պարտավորությունների մարմանը:

Արտաքին աղբյուրներում ֆինանսական զուտ ակտիվների ցուցանիշը կազմել է ‑14.6 մլրդ դրամ՝ ծրագրված -10.4 մլրդ դրամի փոխարեն: Հաշվետու ժամանակահատվածում ԼՂՀ-ին միջպետական վարկի գծով նախատեսված 13.3 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նախատեսված վճարումը նույնպես ամբողջությամբ կատարվել է` կազմելով 140.7 մլն դրամ: Միջազգային ֆինանսական կազմակերպությունների կապիտալում մասնակցության գծով ստանձնած պարտավորությունների կատարմանն ուղղվել է 1.8 մլրդ դրամ` կազմելով եռամսյակային ծրագրի 100%-ը: Հաշվետու ժամանակահատվածում 367.5 մլն դրամ է օգտագործվել արտաքին աղբյուրներից ստացված վարկային և դրամաշնորհային միջոցների մնացորդից՝ նախատեսված 4.6 մլրդ դրամի դիմաց:

2017 թվականի մարտի 31-ի դրությամբ Հայաստանի Հանրապետության արտաքին պետական պարտքը կազմել է 2,335.9 մլրդ դրամ (4,827.5 մլն ԱՄՆ դոլար): Պարտքի հիմնական մասը` 2,085.3 մլրդ դրամը (4,309.6 մլն ԱՄՆ դոլարը) ՀՀ կառավարության պարտավորություններն են, 250.6 մլրդ դրամը (517.9 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Հիմք են ընդունվել ՀՀ ԱՎԾ կապիտալ շինարարության ցուցանիշները: [↑](#footnote-ref-2)
3. 2017թ. միջին ամսական անվանական աշխատավարձի ցուցանիշները նախնական են: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-3)
4. Համախառն պահանջարկի ցուցանիշները ՀՀ Ֆինանսների նախարարության գնահատականներն են: [↑](#footnote-ref-4)
5. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե´ս Շինարարություն հատվածում: [↑](#footnote-ref-5)
6. Արտանահումը՝ ՖՕԲ, ներմուծումը` ՍԻՖ գներով: [↑](#footnote-ref-6)
7. Ապրանքների լայն տնտեսական դասակարգմամբ (BEC) խմբավորումները ՀՀ ֆինանսների նախարարության գնահատականներն են: [↑](#footnote-ref-7)
8. Հիմնականում պայմանավորվել է խմբում ներառված` «Այլ արտադրատեսակներ թանկարժեք մետաղներից կամ թանկարժեք մետաղներով երեսապատված մետաղներից» ապրանքատեսակի նախորդ տարվա առաջին կիսամյակի ընթացքում մեծ ծավալներով արտահանման մեկանգամյա բազային էֆեկտով: [↑](#footnote-ref-8)
9. Ընթացիկ տարվա առաջին եռամսյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2017 թվականի առաջին եռամսյակի ցուցանիշը նախնական գնահատական է: [↑](#footnote-ref-9)
10. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-10)
11. ՀՀ կառավարության պարտքի սպասարկման ծախսերի մանրամասն վերլուծությունը ներկայացված է պետական բյուջեի գործառական դասակարգմամբ ծախսերի վերլուծության բաժնում (էջ 33-34): [↑](#footnote-ref-11)